04/10/2019 04/10/2019 | by Prenosimo\nSaopštenje organizacije Srpskog nacionalnog veća (SNV) i sajta „Srbi na okup“ (SNO) sa Kosova i Metohije povodom predstojećih izbora\nJedna od glavnih parola u pozivu za izlazak na sadašnje kosovske izbore je borba za opstanak srpskog naroda, iako nikom nije jasno koje će to instrumente srpska država moći da koristi u borbi za opstanak, posle potpisivanja “Briselskog sporazuma“ i mnogih drugih nepotrebnih ustupaka učinjenih Albancima.\nU okviru priprema za tzv. kosovske vanredne parlamentarne izbore, zakazane za 6. oktobar, Kancelarija za Kosovo i Metohiju je u srpskim sredinama na KiM pokrenula predizbornu kampanju pod nazivom „Siguran glas za Srpsku listu“.\nOvom kampanjom se svi srpski građani, a posebno oni zaposleni u institucijama Republike Srbije, pozivaju da izađu na tzv. kosovske izbore i glasaju za Srpsku listu. Kao garant tome od zaposlenih se traži da se na to unapred obavežu svojim potpisom na listi „sigurnih glasača“, u koju upisuju i svoje brojeve telefona. Ovoga puta su naše državne vlasti otišle i korak dalje, pa od zaposlenih zahtevaju da osim za sebe, garantuju da će i svi punoletni članovi njihovih porodica, koji imaju pravo glasa, takođe glasati za Srpsku listu, te stoga zahtevaju da i njihova imena i brojevi telefona budu upisani na pomenutu listu.\nS tim u vezi, ovih se dana rukovodioci srpskih institucija na KiM utrkuju u tome ko će od njih da, matičnim jedinicama lokalne samouprave, koje su zadužene za sprovođenje pomenute predizborne kampanje, dostavi duži spisak „sigurnih glasača“.\nNiko ne sumnja da će pod ovakvim okolnostima Srpska lista i ovoga puta ubedljivo pobediti, kada su u pitanju srpske političke stranke i da će predsednik Vučić takvu iznuđenu pobedu ponovo prikazati kao postizanje jedinstva među kosmetskim Srbima u podršci svojoj politici prema Kosovu i Metohiji.\nMeđutim, svima je odavno postalo jasno da Srpska lista ne predstavlja autentične interese Srba sa KiM, već interes vlasti u Beogradu i da je njena produžena ruka.\nZastrašivanje Srba da glasaju za Srpsku listu, započelo je još tokom leta kada su direktori srpskih škola pozvani na nekakav sastanak na Kopaoniku, gde im je iz usta državne mafije (čitaj: Milan Radoičić), između ostalog, rečeno da i pod pretnjom otpuštanja sa posla privole svoje podređene da glasaju za Srpsku listu. Strah od države, koji su Srbi nasledili iz doba komunističko-socijalističkog uređenja zemlje, presudan je u donošenju odluke o izlasku na kosovske izbore, tim pre što sadašnji režim u Beogradu koristi mnogo ogoljenije metode za disciplinovanje i kontrolu naroda. A kako i ne bi kad u toj istoj vlasti sede ljudi sa kupljenim i falsifikovanim diplomama, kojima nedemokratske metode zastrašivanja naroda nisu strane, obzirom da i sami potiču iz tajkunsko-kriminalnog miljea gde je sve dozvoljeno zarad ostanka na vrhu, niti se pak trude da ih prikriju ili kamuflažom konvertuju u političku korektnost.\nMasovnom medijskom denacionalizacijom, vlast pokušava da preostali, nezavedeni deo srpskog naroda učini podesnim sebi i izbriše mu sećanje na nacionalne, porodične i hrišćanske vrednosti i pretvori ga u zombiranog gledaoca rialiti programa, koji slepo veruje u sve ono što vidi na televiziji i koji umesto dostojanstva, duhovnosti i viših ljudskih ideala i vrednosti, uvek bira puku materijalnu egzistenciju, koju mu vlast nameće kao jedinu vrednost za koju se vredi boriti.\nZapad zasigurno primećuje nedemokratsko i ucenjivačko ophođenje zvaničnog Beograda prema kosmetskim Srbima ali im to ne smeta sve dok Beograd vodi defanzivnu politiku prema tzv. Kosovu sa prikrivenim nagoveštajima priznanja njegove nezavisnosti na celoj ili gotovo celoj teritoriji.\nIzmoreni Srbi, rastrgnuti dvadestogodišnjim mrcvarenjem u trouglu između Albanaca, zapadnih centara moći i svoje države, prinuđeni su da ispune izborna očekivanja svoje države, iako duboko u sebi osećaju da se ona sve više poklapaju sa očekivanjima Albanaca i Zapada.\nKada bi srpski narod na čelu države prepoznao istinske patriote i nacionalno svesne, državno odgovorne političare, umesto sadašnjih, koji se slepo klanjaju „Zapadu“, sam bi znao šta mu valja činiti i šta je najbolje za srpske interese i ne bi bilo potrebe da ga vlast prisiljava na bilo šta.\nGlavni moto podstrekivanja Srba da izađu na prethodne kosovske izbore bio je da se spreči formiranje Kosovske vojske, da bi upravo Srpska lista svojim pasivnim učešćem u kosovskom parlamentu, indirektno potpomogla taj proces.\nSilovanje srpskog naroda od strane totalitarnih režima nikada nije donelo dobra srpskoj državi, pa neće ni sada po pitanju prisiljavanja kosmetskih Srba da izađu na tzv. kosovske izbore.\nSNV Srbi na okup\nNapomena: Sajt SNV Srbi na okup je trenutno blokiran\n<< Prethodni: Nesposobnost Brisela vodi ka novom formatu pregovora\nSledeći: >> Ključ razumevanja rusko-srpske politike – jedan pogled


Prezentacija BELLS pokreta u Banjaluci - PRIME Communications\nPrezentacija BELLS pokreta u Banjaluci\nPočetna/Novosti/Prezentacija BELLS pokreta u Banjaluci\nAutor PRIME / 31.08.2010\n31.08.2010 u Banjaluci održana konferencija za novinare s ciljem promocije Bells pokreta zapadnog Balkana i BiH.\nBells pokret se zalaže da zemlje zapadnog Balkana kao buduće članice EU primjene standarde održivog razvoja.\nCiljevi BELLS pokreta su da zaštita životne sredine bude jedan od tri najvažnija prioriteta donosioca odluka na prostoru zapadnog Balkana.\nKroz dosadašnje aktivnosti okupili smo preko 100 narodnih poslanika zemalja u regiji u Zelene parlamentarne grupe koje djeluju na državnom nivou.\nSvrha projekta u BiH je da pomognemo da donosioci odluka donesu krovni zakon o zaštiti životne sredine, kao i da lokalne samouprave imaju više sredstava za pristupne fondove Evropske unije”, izjavila je Aleksandra Knez – Milojković, regionalna koordinatorica BELLS pokreta za zapadni Balkan.\nBELLS pokret BiH se zalaže da upozna interesnu javnost sa standardima Evropske unije po pitanju zaštite životne sredine.\nNeophodno je uspostaviti partnerstvo građana i lokalnih uprava u cilju produbljivanje saradnje ova dva sektora kako bi se došlo do kvalitetnih rješenja. U BiH je oformljena Zelena parlamentarna grupa čime želimo da ubrzamo proces donošenja odluka. Imamo podršku 5000 građana BiH koji smatraju da je neophodno da predstavnici političkih partija u svoje programe unesu pitanja zaštite životne sredine.\n„Cilj nam je da se donosioci odluka ozbiljnije posvete realizaciji programa iz oblasti zaštite životne sredine, a sa druge strane da građani aktivnije budu uključeni u proces donošenja odluka kroz inicijative i lokalne akcije“, istakla je Sabina Jukan, nacionalna koordinatorica BELLSpokreta u BiH.\n„Na svom putu ka EU moramo ubrzati donošenje krovnog zakona iz oblasti zaštite životne sredine. Nemoguće je imati pristup IPA fondovima ako nemamo procedure koje poštuju standarde zaštite životne sredine. Regionalna saradnja je bitna i iz razloga što smo u regiji povezani i sa prirodnim ekosistemima za čiju je zaštitu neophodan integralan pristup, a saradnja između država je neophodna.Značajan doprinos razvoju lokalnih sredina jedan od ciljeva Zelene parlamentarne grupe“, izjavio je Lazar Prodanović, poslanik Parlamentarne Skupštine BiH i koordinator Zelene Parlamentarne Grupe.\nNa konferenciji za medije istaknuto je da je nacrt krovnog zakona za zaštitu životne sredine u procesu pripreme i da su parlamentarci, predstavnici biznis i NVO sektor koji su neophodni za konačnu izradu zakona. Ovim zakonom se ispunjava prvi prioritet pristupnom partnerstvu prema EU. Zakon ne oduzima ovlasti entitetskim vlastima, nego samo formira koordinacionu mrežu svih aktivnosti koje su bitne za BiH.\nOtvorena nova poslovnica Hypo Alpe-Adria-Bank a.d. Banja Luka u Brodu\nDragan Močević učesnik Sarajevo World Cafe


Odgovornost i sankcije ključni u borbi protiv govora mržnje - CIN\nGovor mržnje se teško prepoznaje iako je sve prisutniji u javnom prostoru pa je za borbu protiv njega potreban sistemski odgovor društva i sankcije institucija prema počiniocu.\nVeliki broj građana Bosne i Hercegovine (BiH), posebno mladih, ne zna prepoznati i reagovati na govor mržnje pa su u borbi protiv ove pojave potrebni veći angažman i odgovornost obrazovnih institucija, pravosuđa, regulatornih agencija i medija. To je zaključak Okruglog stola „Mehanizmi zaštite od govora mržnje u Bosni i Hercegovini“ koji je organizovao Centar za istraživačko novinarstvo (CIN) u Sarajevu.\nPanel-diskusiji su prisustvovali: žrtve govora mržnje, profesori, pravnici te predstavnici medija i međunarodnih organizacija. Učesnici su govorilli o zloupotrebi javnog prostora za različite oblike govora mržnje usmjerene protiv pojedinaca i grupa, sprečavanju govora mržnje i potrebi za edukacijom društva o ovoj temi.\nNovinarka CIN-a Jasna Fetahović je predstavila rezultate praćenja i analize govora mržnje na internetu i medijima od oktobra 2020. do marta 2022. godine. Cilj monitoringa, koji je CIN radio zajedno sa medijskim organizacijama Zapadnog Balkana, bio je identifikacija i klasifikacija slučajeva govora mržnje. Za sve primjere je utvrđeno od koga dolaze, protiv koga su i po kojem osnovu usmjereni, gdje se pojavljuju i u kojem formatu su objavljeni. Tokom monitoringa su praćene usmene i pisane izjave javnih ličnosti, novinski članci, komentari i objave na društvenim mrežama, kao i fotografije koje mogu sadržavati uvredljive poruke.\nDirektorica CIN-a Leila Bičakčić rekla je da su govoru mržnje u BiH i regionu najčešće izložene žene, LGBTI populacija i etničke skupine, dok su glavni izvori političari: “Političari su prvi generator govora mržnje koji se onda dalje disperzivno širi preko društvenih mreža.”\nRezultati praćenja objava su pokazali da se određeni oblici govora mržnje kontinuirano zadržavaju u javnom prostoru BiH i prate društveno-politička dešavanja. Predstavljajući izvještaj monitoringa, nezavisna konsultantica i istraživačica Lejla Gačanica je rekla da nema adekvatnog odgovora na govor mržnje koji bi doprinio njegovoj eliminaciji, uz obrazloženje da je ova pojava najčešće zabilježena na informativnim portalima, društvenim mrežama i među influenserima.\nJedan od panelista psiholog Srđan Puhalo, koji je česta meta govora mržnje u javnom prostoru, rekao je da govor mržnje mnogo govori o stanju u društvu te da osobi koja je izložena toj pojavi treba pružiti psihološku podršku.\n„Ako je prepustimo samoj sebi, bojim se da se vrlo lako može desiti da izgubimo dobre ljude i dobre novinare koji imaju hrabrosti da kažu nešto što se ne sviđa drugima. Mislim da je to onda poruka i drugima kako će proći ako kažu, misle ili se ponašaju drugačije od onoga kako je neko zadao i propisao“, komentarisao je Puhalo.\nUčesnici Okruglog stola su zaključili da je pravni okvir za govor mržnje u BiH neujednačen i fragmentiran jer različite vrste zakona upravljaju ovom oblašću: dok Krivični zakon BiH ne daje eksplicitnu definiciju govora mržnje te ga reguliše kroz nekoliko različitih članova, drugi zakoni spominju i zabranu diskriminacije ili izričitu zabranu govora mržnje.\nDavor Trlin, doktor pravnih nauka i stručni savjetnik u Centru za edukaciju sudija i tužilaca Federacije BiH, rekao je da bi institucionalna i sistemska zaštita mogla biti bolja: “Postoje samo dvije odluke gdje je utvrđena odgovornost počinilaca i gdje je sklopljen sporazum o priznanju krivnje sa Tužilaštvom BiH. Da imamo više presuda u kojima su ljudi proglašeni krivim, mislim da bi se ljudi drugačije ponašali.“\nDogađaj je organizovan kao dio projekta Reporting Diversity Network 2.0 koji finansira Evropska unija i The Balkan Trust for Democracy, projekat German Marshall Fund, uz podršku Ambasade Kraljevine Norveške u Beogradu.


ISIS koristi oružje koje dolazi iz 25 zemalja, značajan dio je iz Rusije\nLONDON, 8. decembra (FENA/Hina) - Neodgovorne isporuke oružja namijenjenog Iraku glavni su izvor iz kojega se naoružala teroristička organizacija Islamska država, objavila je u ponedjeljak kasno navečer organizacija za zaštitu ljudskih prava Amnesty International pozvavši na uspostavu striktne kontrole oružja.\n"Velike količine oružja i različite vrste koje koristi ova oružana grupa pokazuju kako nesmotrena trgovina oružjem pomaže zločine masovnih razmjera", kazao je jedan od istraživača Amnestyja Patrick Wilcken.\nVelike količine stranog oružja kojih se dokopala Islamska država kada je u junu 2014. osvojila drugi po veličini irački grad Mosul poslužile su za osvajanje drugih dijelova zemlje i zločine protiv civila, navodi se u izvještaju.\nDžihadistička grupa domogla se velikih količina oružja preuzimajući kontrolu nad iračkim policijskim i vojnim uporištima poput Faludže, Saklavije i Ramadija, na zapadu te Tikrita, na sjeveru, jednako kao i u Siriji.\nAlarm izaziva i činjenica da Islamska država koristi oružje i municiju koje dolazi iz najmanje 25 zemalja, od čega dobar dio iz Rusije od kuda dolazi poznati kalašnjikov, navodi se u izvještaju Amnesty Internationala.\nU pucnjavi u Zagrebu ranjen vlasnik portala Dnevnik.hr i Dnevnik.ba\nTri osobe povrijeđene u eksploziji na autobuskoj stanici u centru Moskve\nBritanija - Bračni par osuđen zbog držanja čovjeka u ropstvu 24 godine\nRusija očekuje da sporazum o iranskom nuklearnom programu bude proveden u januaru\nAmerički vojni zvaničnik: Sirijski vojnici ubijeni su u ruskom zračnom udaru


Šta se dešava sada u Boru? Ziđin zaustavio rad topinice u Boru - mediji.net\nŠta se dešava sada u Boru? Ziđin zaustavio rad topinice u Boru\nIstakli su da će biti izvršene sve izvodljive popravke prema realnom stanju opreme i preduzete sve neophodne mere\nKompanija "Ziđin Koper" odlučila je da odmah zaustavi rad topionice i krene u remont koji je, prema planu održavanja, bio planiran za novembar, pošto je proteklih dana, usled kvara na opremi pogona, povećana emisija dimnih gasova, što je negativno uticalo na kvalitet vazduha u Boru.\nPosle ispitivanja, potvrđeno je da su uzroci ovog prekoračenja ozbiljna oštećenja već veoma stare opreme za sakupljanje...\nNadutost i gasovi muče mnoge ljude, a postoje načini da ih se otarasite ili da ih sprečite pre nego što nastanu. Jabukovo sirće protiv gasova i nadutosti daje dobre rezultate, ali ako želite da izbegnete ovaj problem, dobro pročitajte spisak sastojaka namirnica koje kupujete.\nDobro pogledajte spisak sastojaka na namirnicama koje kupujete\nAlarmantna je situacija sa kancerogenim metaluidom arsenom koji je u određenim trenucima premašio granicu i po 300 puta, poručuje profesor.Gostujući u Beogradskoj hronici profesor Elektrotehničkog fakulteta Slobodan Vukosavić naglasio je da je zagađenje koje se registruje u Boru definitvno iznad...\nTokom noći 21. avgusta 1986. seljaci koji žive u blizini afričkog jezera Nios čuli su neobičnu grmljavinu. Iako je staro samo oko 400 godina, oko vulkanskog jezera decenijama su kružili brojni mitovi o tome kako u njemu žive zli duhovi. Ono što se dogodilo, dokazalo je da se ispod mirne površine...\nRešite se nadutosti pritiskanjem OVIH TAČAKA na stomaku: Ako imate gasove treba da izbegavate mnogo toga, između ostalog i ŽVAKE!\nSve što treba da uradite je da masirate prstom određenu tačku na telu u trajanju od dva do tri minuta i odmah ćete osetiti boljitak, a rešićete se nagomilanih gasova u crevima i bolova.


Sastanak ministra Kazazovića i dekana Univerziteta „Sulejman Demirel“ Unaprjeđenje saradnje BiH i Turske u oblasti obrazovanja - stipendije.ba\nUnaprjeđenje saradnje BiH i Turske u oblasti obrazovanja\nPonedjeljak, 17.04.2017. // Izvor: Stipendije.ba // Novost\nMinistar za obrazovanje, nauku i mlade Kantona Sarajevo Elvir Kazazović razgovarao je prošle sedmice sa dekanom Pravnog fakulteta Univerziteta „Sulejman Demirel“ Halukom Songurom iz Turske o saradnji Ministarstva i Univerziteta, posebno u oblasti razmjene studenata.\n„Bosna i Hercegovina je na putu poboljšanja ključnih procesa koji će doprinijeti razvoju obrazovanja i jačanju saradnje obrazovnih institucija, ministarstava, profesora i studenata dviju prijateljskih država. Zbog toga je od velike važnosti za sve vas razmjena znanja i iskustva sa zemljama iz cijelog svijeta, ali i s ekonomski razvijenom državom kao što je Turska“, kazao je Kazazović.\nRazgovarano je i o potencijalnim budućim zajedničkim projektima ministarstva i Univerziteta, ali i dviju država. U okviru toga prepoznat je značaj razmjene iskustava putem razmjene i mobilnosti studenata i profesora.\nKazazović je obećao da će zvanično putem institucija upoznati srednjoškolce i studente o mogućnosti konkurisanja za stipendije koje Vlada Republike Turske dodjeljuje u okviru „Mevlana“ programa za studijske, istraživačke i predavačke boravke, saopšteno je iz Press službe KS.


Usvojen Dokument o decentralizaciji\nProces decentralizacije vlasti će se obaviti samo na nezavisnom Kosovu, u skladu sa evropskim standardima, i omogućiće integraciju svih etničkih zajednica. Ovo su glavni zaključci Dokumenta o reforme lokalne uprave, koji je usvojila Politička grupa u okviru Delegacije Kosova na razgovorima o budućem statusu.\nPrema rečima ministra za lokalnu samoupravu Ljutfi Hazirija, usvojeni principi o decentralizaciji vlasti mogu se u potpunosti primeniti samo na nezavisnom i suverenom Kosovu. Haziri kaže da su sastanku Političke grupe prisustvovali i međunarodni eksperti, te da je sledeći korak da osnovne principe potvrdi Delegacija Kosova:\n“Finalizovali smo sve principe reforme lokalne uprave na Kosovu kao deo rešavanja statusa, što će posluziti delegaciji Kosova. Principi obuhvataju efikasnost i funkcionalnost u pruzanju usluga svim građanima Kosova.”\nU odluci Političke grupe kaže se da usvojeni principi garantuju vladavinu zakona i bolju integraciju manjina, što će pozitivno uticati na međuentičke odnose. Istovremeno se naglašava da se teritorijalni integritet Kosova mora poštovati stoga su neprihvatljivi zahtevi za bilo podelom.\nPrema rečima ministra Hazirija, delegacija za razgovore o statusu će odlučiti ko će predstavljati Kosovo na sastanku u Beču, kada će zvaničnici Prištine i Beograda razgovarati o decentralizaciji. Inače, to je jedna od prvih tačaka u pregovorima o budućem statusu.


Oslo se nada da proterivanje ruskog diplomate neće uticati na odnose s Rusijom - Sputnjik Srbija\n17:25 15 Jun 2021\nUdarna vest: Vrhovni kasacioni sud ukinuo presudu Darku Šariću\nOslo se nada da proterivanje ruskog diplomate neće uticati na odnose s Rusijom\n16:34 19.08.2020 Preuzmite kraći link\nOslo se nada da proterivanje ruskog diplomate, za koga se sumnja da je imao kontakt sa norveškim „špijunom“, neće uticati na razvoj međudržavnih odnosa Rusije i Norveške, izjavila je porparolka norveškog Ministarstva spoljnih poslova Trude Masejde.\n„Norveška aktivno sarađuje sa Rusijom u brojnim sektorima. Ta saradnja je i dalje na snazi“, rekla je diplomata u intervjuu za radio-televizijsku korporaciju „NRK“.\nOna je istovremeno naglasila da Oslo „ne želi da ovo proterivanje utiče na celokupni razvoj odnosa sa Rusijom“.\nRusko Ministarstvo inostranih poslova uputilo je protest Norveškoj u vezi sa pritvorom ruskog diplomate, istakavši da je on neosnovano zadržan.\nMinistarstvo inostranih poslova Norveške ranije je potvrdilo da ta zemlja proteruje ruskog diplomatu nakon špijunskog skandala.\nNorveška policija je ranije saopštila da je uhapsila 50-godišnjeg muškarca koji se sumnjiči da je odavao državne tajne „ruskom obaveštajcu“. Navodno, on je predavao tajne „koje mogu naškoditi fundamentalnim interesima Norveške“. Prema norveškom zakonu, on bi mogao da bude osuđen na 15 godina zatvora.\nKako je televiziji NRK saopštio portparol MIP-a Norveške, odluka o proterivanju ruskog diplomate je doneta jer se on sastajao sa norveškim špijunom koji je uhapšen 15. avgusta. Ime proteranog diplomate nije saopšteno, samo se zna da je radio u Odeljenju Ambasade Rusije za trgovinu.\nproterivanje ruskih diplomata, odnosi s Rusijom, Norveška, Oslo\n17:23 Bajden sleteo u Ženevu pred sutrašnji sastanak s Putinom /foto/\n17:10 Ubio kasirku zbog maske za lice\n17:04 Vrhovni kasacioni sud ukinuo presudu Darku Šariću\n16:57 Kurti: Sporazum da se postigne za mandata Bajdena i Borelja\n16:55 Drulović za Sputnjik: Ronaldo će uraditi sve da obori rekord, a Nemci su – Nemci


Novi Pazar, 1. jul 2020.\nU prethodna 24 sata od posledica infekcije korona virusom u bolnici u Novom Pazaru preminula su još dva pacijenta, izjavio je koordinator te zdravstvne ustanove Mirsad Đerlek.\n"U istom periodu prilimili smo još 13 pacijenata, čime je ukupan broj trenutno 209. U respiratorskoj jedinici imamo 10 popunjenih kreveta, od kojih su troje i priključeni na aparate", rekao je Đerlek, a prenosi agencija Beta.\nĐerlek je najavio i da će biti preispitana dokumentacija oko 70 lekara i medicinskih sestara koji su u poslednje vreme bili na bolovanju.\nOn je ocenio da je "sramota" da u pomoć građanima Novog Pazara dolaze lekari i tehničari iz drugih gradova Srbije i da Vojska šalje svoje osoblje dok, kako je naveo, neki koriste lažna bolovanja kako se ne bi izlagali riziku od korona virusa.\nOpštoj bolnici je u petak dostavljena medicinska i zaštitna oprema koju je prikupilo nekoliko organizacija i građani drugih gradova.\nVučić: Situacija u Pazaru stabilna\nPredsednik Srbije Aleksandar Vučić izjavio je da su u Novom Pazaru u subotu, 4. jula od posledica korona virusa preminule još dve osobe, ali da je situacija stabilna i bolja nego juče (3. jula).\nVučić je tokom prikaza novih bespilotnih letelica iz Kine na vojnom aerodromu u Batajnici rekao i da su u toku razgovori o pravljenju nove bolnice u Srbiji, koja bi mogla da traje 30 godina.\nOn je naveo da će situacija sa korona virusom tokom zime biti "gora nego tokom leta", navodeći da bi nova bolnica imala 500 do 1.000 ležajeva i koristila se kao glavna bolnica za naredne "udare" korone.\nBNV: Turska uputila pomoć\nTurska je u subotu, 4. jula ujutru poslala pomoć namenjenu Opštoj bolnici u Novom Pazaru koja se sastoji od zaštitnih maski, respiratiratora turske proizvodnje, nosila, vizira i naočara, a deo pomoći su za Tutin uputile i pobratimljene opštine iz Turske, saopštilo je Bošnjačko nacionalno veće (BNV).\nMedicinsku opremu je osiguralo Ministarstvo zdravlja Turske.\nOna je rekla da svaki čin solidarnosti pokazuje da su građani Turske i bošnjačka dijaspora "most između balkanskih zemalja".


Jutros mirno u Podgorici | Starmo\nNaslovnica Region Jutros mirno u Podgorici\nJutros mirno u Podgorici\nPodgorica — Saobraćaj u Podgorici je jutros normalizovan, nakon cjelodnevne blokade grada zbog nenajavljenih protesta protivnika Zakona o slobodi vjeroispovijesti koji je rano jutros usvojen uz povišene tenzije, incidente i privođenja poslanika opozicionog Demokratskog fronta (DF).\nU gradu je mirno, a sveštenstvo Mitropolije crnogorsko-primorske SPC i nekoliko stotina pristalica te crkve koji su se od juče u znak protesta okupili na jednoj od glavnih gradskih saobraćajnica, razišli su se rano jutros pošto je Skupština izglasala zakon, prenosi Radio Slobodna Evropa.\nPolicija je deblokirala ulazne i izlazne saobraćajnice ka Podgorici i iz nje, koje su juče u znak protesta, a na poziv DF-a blokirale pristalice tog saveza, prenosi Beta. Policija je privela oko 20 ljudi zbog blokade saobraćaja, izvijestili su mediji u četvrtak.\nU policiji, po navodima medija i dalje traje saslušanje 18 poslanika DF-a uhapšenih poslije sinoćnjeg incidenta u Skupštini Crne Gore, uoči izglasavanja Zakona o slobodi vjeroispovijesti.\nPoslanici DF su tokom rasprave o zakonu pozvali na sukobe, a pošto su poslanici vladajuće većine odbili amandmane Mitropolije crnogorsko-primorske na zakon, izazvali teške incidente u Skupštini. Oni su u skupštinskoj sali bacili pirotehničko sredstvo, lomili inventar, gađali bocama poslanike vladajuće većine i opozicione SDP, te fizički nasrtali na njih.


RTCG - Radio Televizija Crne Gore - Nacionalni javni servis :: Zanimljivosti :: Prvi starački dom za pripadnike LGBT / print=true\nPROJEKAT U ŠPANIJI 30. 08. 2018. 12:25 >> 12:48 0\nPROJEKAT U ŠPANIJI\nPrvi starački dom za pripadnike LGBT\nRegionalna vlada Madrida dala je zeleno svjetlo za otvaranje staračkog doma namijenjenog LGBT osobama koji bi se finansirao javnim novcem. Zgrada u četvrti Viljaverde, na jugu grada, krajem godine trebalo bi da postane centar sa 66 stalnih stanovnika, a imaće kapacitet za dodatnih 30 osoba tokom jednodnevnih posjeta.\nZgradu će za tu namjenu dati regionalna vlada Madrida, gde je na vlasti Narodna stranka desnog centra, a Fondacija "26. decembar", bi trebalo da se pobrine za njeno preuređenje. Federiko Armenteros predsjednik fondacije procjenjuje da će im trebati oko milion eura što nameravaju da prikupe kreditom, donacijama kompanija i aktivnostima koje priprema Fondacija.\nOva organizacija će upravljati domom, a nada se i potpisivanju ugovora s regionalnom vladom Madrida, kao i lokalnom gradskom kojom upravlja lijeva koalicija Ahora Madrid (Sada Madrid). Od njih će zatražiti finansijsku podršku za osobe koje neće samostalno moći da plaćaju boravak u domu.\nArmenteros napominje da će to biti prvi dom u Španiji ali i svijetu, koji će biti finansiran javnim novcem. Prema njegovoj želji otvaranje je zakazano za 26. decembar, gotovo 40 godina od ukidanja spomenutog zakona.\nArmenteros je započeo ovaj projekat podstaknut ličnim iskustvom iz staračkog doma iz kojeg su ga izopštili ostali stanovnici jer je bio gej.\nOsam godina kasnije njegov projekat će zaživjeti.\n"Nakon poljupca shvatila da sam lezbejka"\n18. 11. 2018. 7\nPerformans trans osoba u centru Podgorice


Sudski tumači i prevodioci - Crna Trava\nSudski tumači i prevodioci Crna Trava\nSudski tumači i prevodioci Crna Trava - Audio verzija\nPlaninsko naselje Crna Trava nalazi se u jugoistočnom delu Republike Srbije, u gornjem i srednjem slivu reke Vlasine i predstavlja administrativno sedište istoimene opštine. Nalazi se na 66 kilometara od Leskovca i pripada Jablaničkom upravnom okrugu. Opština Crna Trava ima 25 naseljenih mesta, a njenu prirodnu granicu čine Grdelička klisura, dolina Južne Morave, ogranci Suve planine, Vlasinsko jezero i srpsko - bugarska granica. Takođe je omeđana i opštinama Vlasotince, Babušnica, Surdulica, Vladičin Han, Leskovac i Republikom Bugarskom. Ova administrativna teritorija je izrazito planinskog karaktera, okružena vrhovima Ostrozuba, Plane, Čemernika, Tumbe i Vlasinske visoravni.\nPrema jednoj legendi, naziv ovog naselja potiče iz perioda Boja na Kosovu. Priča se, naime, da su neki srpski ratnici ovde zaspali na livadi, opijeni mirisom otrovne trave, te su zbog toga propustili bitku. Tako su prokleli travu i nazvali je „crnom“.\nNakon Đžidova i Ilira, područje današnje Crne Trave u 2. veku naše ere naselili su Rimljani. Tu su kopali i prerađivali rudu, a ostaci takve delatnosti su i danas vidljivi. Podelom Rimskog carstva, Crna Trava potpada pod Vizantijsku vlast i tako ostaje sve do 12. veka. Iz pisanih izvora se saznaje da je ovo područje u 9. i 10. stoleću bilo gotovo sasvim pusto, kraj je bio prekriven šumama, sa mnogo divljih zveri. U doba turske vlasti mnogi Crnotravci su učestvovali u borbama za oslobođenje, a poznati su i ovdašnji hajduci koji su se krili u gustim šumama u okruženju. Bežeći od Turaka u neprohodne planinske krajeve, u ovom periodu se u Crnu Travu doselilo mnoštvo ljudi iz Raške, Makedonije, sa Kosova i Metohije i Kopaonika.\nStanovnici Crne Trave su bili i ostali poznati po građevinarskim delatnostima. Ovde je još 1919. godine počeo da se sprovodi Zidarsko - kamenorezački kurs, na osnovu rešenja ondašnjeg Ministarstva trgovine. Državna građevinsko - zanatska škola otvorena je 1930. i radila je sve do Drugog svetskog rata. Posle oslobođenja, osniva se Građevinska škola za poslovođe i VKV majstore, a kasnije i Građevinska tehnička škola. Kao graditelji - zidari, Crnotravci su bili poznati pečalbari širom nekadašnje Jugoslavije. Bilo ih je i ranije, u tursko vreme, kada su gradili đžamije i kuće u okolini Vranja i Niša. Zanimljivo je da se Crna Trava zbog toga pročula i kao naselje u kome su žene, ustvari, domaćini. Naime, kada otprate muža u pečalbu, one su bile te koje su obavljale sve poslove u kući i na njivi i brinule o porodici, životinjama i imanju.\nPodaci sa popisa iz 2011. godine pokazuju da u Crnoj Travi živi malo više od 400 stanovnika, dok cela opština ima oko 1600 žitelja. Ovaj kraj se ubraja u najnerazvijenije u našoj zemlji, što je dovelo i do sve većeg smanjivanja broja stanovnika. Radno sposobni žitelji se uglavnom bave građevinarstvom, trgovinom, poljoprivredom, ali i poslovima u prerađivačkoj industriji, državnoj upravi, zdravstvu i obrazovanju. U Crnoj Travi radi predškolska ustanova, osnovna škola i srednja Tehnička škola sa domom učenika.\nJedan od ciljeva Akademije Oxford je da stalno proširuje mrežu svojih korisnika i svoje usluge učini dostupnim svim žiteljima naše zemlje, bez obzira na to u kom njenom delu žive. Tako i Crnotravci u stanovnici okolnih naselja mogu u našem prevodilačkom centru dobiti vrlo kvalitetan prevod zvaničnih dokumenata i javnih isprava na jezik koji im je potreban, ali i overu prevoda pečatom ovlašćenog stručnog lica. Pored toga, možemo da ponudimo i kurseve stranih jezika koje vode iskusni i kvalifikovani predavači, obuku za rad na računarima prema svim svetskim standardima, profesionalno osposobljavanje, tačnije, dokvalifikaciju ili prekvalifikaciju, za mnoga zanimanja III ili IV stepena stručne spreme, kao i pripremnu nastavu za polaganje prijemnih ispita u bilo kojoj gimnaziji, srednjoj ili višoj školi ili na fakultetu.\nU okviru kojih jezika rade prevodioci i sudski tumači Crna Trava?\nStručni tim Akademije Oxford sastoji se od prekaljenih jezičkih profesionalaca čiji je nivo znanja odobren od strane nadležnih institucija Republike Srbije. Najčešće su to izvorni govornici, te je kvalitet njihovog rada postojaniji, a sigurnost klijenata veća. Svi prevodioci i sudski tumači Crna Trava su diplomirali na predviđenim odsecima Filoloških fakulteta i perfektno poznaju sve oblasti jezika sa kojima rade. Osim o preciznosti prevoda, vode računa i o gramatičkim i pravopisnim pravilima, kao i o duhu ciljanog jezika, uopšte. Iza njih je bogato profesionalno iskustvo u obradi službenih materijala, te se zaista smatraju ekspertima u ovoj oblasti.\nPrevodioci i sudski tumači Crna Trava imaju potrebne kvalifikacije za rad sa više od 40 jezika, koji se govore širom sveta. Pored uobičajenog i uvek traženog engleskog, ruskog, francuskog i nemačkog, u prevodu koriste i portugalski, španski, italijanski, grčki, turski i arapski. Sadržaje zvaničnih materijala prebacuju i u okviru jezika naših suseda: rumunskog, mađarskog, makedonskog, bugarskog, bosanskog, albanskog i hrvatskog. Takođe rade i prevode koji na jednoj strani obuhvataju slovenački, ukrajinski, holandski, skandinavske jezike - danski, švedski, finski i norveški, ali i kineski i japanski jezik. Prevodilac i sudski tumač Crna Trava može, na zahtev klijenata, da prevede medicinske, farmaceutske, pravne ili veterinarske pisane materijale sa ili na latinski jezik, a kadar je i da radi sa jezicima koji nisu često u ponudi prevodilačkih centara u našoj zemlji, a to su hebrejski, korejski, romski, estonski, persijski i pakistanski. U želji da omogućimo pružanje usluga prevoda i overe i osobama oštećenog sluha i smanjenih govornih sposobnosti, u svoj stručni tim smo uvrstili i vrhunskog poznavaoca znakovnog jezika.\nPored uobičajenog prevoda sa ili na srpski jezik, prevodilac i sudski tumač Crna Trava svojim klijentima može da ponudi i direktan prevod koji obuhvata dva strana jezika. Zahvaljujući svojoj stručnosti, širokom opštem obrazovanju, brojnim interesovanjima i sklonostima, ali i neospornoj umešnosti u prevođenju, on je sposoban da materijale izvorno sačinjene na nekom stranom jeziku u jednom potezu prevede na drugi jezik, koji takođe nije srpski. Prednost ovakvog načina rada biće vam očogledna ako znate da se prevod opisanog tipa u većini ostalih prevodilačkih agencija obavlja postupno, po sistemu „korak po korak“, preciznije rečeno, sadržaji se sa izvornog jezika prvo prebacuju na srpski, pa tek onda na ciljani strani jezik. To uslovljava da posao traje duže, a da cena ove usluge bude veća nego u prevodilačkom centru Akademije Oxford, s obzirom na to da se kod nas ne mora angažovati stručnjak za osnovni i stručnjak za traženi jezik, već se sve obavlja efikasno, precizno i kvalitetno, te nam se klijenti koji imaju potrebu za ovakvom vrstom prevoda često obraćaju.\nImajući u vidu da živimo u jednom užurbanom dobu, te da nam uvek nedostaje vremena, prevodilac i sudski tumač Crna Trava svaki posao koji mu je poveren završava u što kraćem roku. No, ako to ne odgovara klijentu, jer mu je materijal na novom jeziku potreban zaista brzo, uradićemo takozvani „hitan prevod“ u terminu koji sama stranka bude precizirala. U tako izmenjenim i otežanim uslovima rada učinićemo sve da ispunimo očekivano, a naš rad će, kao i uvek, biti kvalitetan i maksimalno profesionalan. Cena ove prevodilačke usluge će, međutim, biri drugačija od uobičajene, s obzirom na to da sada klijent treba da plati i takozvanu „taksu za hitnost“. Ona se obračunava na osnovu broja prevedenih stranica, a zavisi i od dužine roka koji nam je ostavljen za završetak prebacivanja na ciljani jezik.\nKoja sve dokumenta mogu da obrade prevodioci i sudski tumači Crna Trava?\nPored izuzetnih stručnih kvalifikacija i opšte kulture, prevodioci i sudski tumači Crna Trava su vrlo dobro upoznati sa svim aktuelnim zakonima i propisima, budući da overavaju dokumenta koja će postati deo zvaničnog pravnog prometa. Oni poseduju licence za rad koje su odobrili nadležni državni organi, a podrazumeva se da su prošli i predviđene provere podobnosti za bavljenje jednim ovako odgovornim poslom. Pre imenovanja, svi prevodioci i sudski tumači Crna Trava su položili propisanu zakletvu kojom su se obavezali na rad u skladu sa važećim regulativama i adekvatan odnos prema svojim klijentima i materijalima koji im se dostavljaju na obradu. Preciznije rečeno, to znači da ćete u prevodilačkom centru Akademije Oxford dobiti apsolutnu diskreciju i zagarantovanu privatnost, te da će vaša dokumenta, kao i podaci koji su u njima sadržani, biti na svaki način zaštićeni od bilo kakve nepredviđene i nepoželjne upotrebe.\nU našem prevodilačkom centru možete dobiti overene prevode svih mogućih tipova službenih materijala u ma kojoj jezičkoj kombinaciji.\nTako u sferi ličnih dokumenata prevodilac i sudski tumač Crna Trava prevodi i overava pasoš, ličnu kartu, vozačku dozvolu, ali i krštenicu (izvod iz matične knjige rođenih), uverenje o državljanstvu, saobraćajnu dozvolu, venčani list (izvod iz matične knjige venčanih), radnu dozvolu, potvrdu o prebivalištu, umrlicu (izvod iz matične knjige umrlih) i mnoga druga dokumenta koja se isključivo tiču jedne osobe.\nKako se u današnje vreme većina poslova obavlja u okviru više država, javlja se i potrebe za profesionalnom obradom svekolike biznis dokumentacije, te tako prevodilac i sudski tumač Crna Trava radi sa rešenjem o osnivanju pravnog lica, statutim preduzeća, različitim poslovnim ugovorima, kao što su, na primer, kupoprodajni, ugovori o saradnji, o prodaji roba i usluga i slični, zatim sa revizorskim izveštajima, ulaznim i izlaznim fakturama, bilansima stanja, izvodima iz APR-a (Agencije za privredne registre), ali i sa svim vrstama poslovnih odluka, osnivačkim aktom preduzeća, godišnjim izveštajima, bilansima uspeha, poreskim identifikacionim brojem (PIB-om), potvrdama o kvalitetu proizvoda, finansijskim izveštajima i ostalim dokumentima potrebnim za biznis na međunarodnom nivou. S obzirom na to da se u savremenom poslovanju često praktikuju javna prikupljanja poslovnih ponuda, takozvani tenderi, prevodioci i sudski tumači Crna Trava prevode i overavaju i sve pisane materijale koji su u tu svrhu potrebni, a to su obrasci, predmeri, opšti uslovi, uputstva za ponuđače i grafička dokumentacija sa tehničkim specifikacijama.\nU domen rada naših stručnjaka spadaju i dokumenta koja se koriste u međunarodnim sudskim i pravnim poslovima. Iz ove oblasti prevodilac i sudski tumač Crna Trava najčešće prevodi i overava različite sudske odluke, rešenja i presude, kao što je, recimo, presuda o razvodu braka, ali i ostala pravna akta, među kojima su sve vrste izveštaja, pravilnika, licenci, sertifikata, ovlašćenja, punomoćja, kao i pravno utemeljenih sporazuma, tipa ugovora o prometu nepokretnosti, o doživotnom izdržavanju i mnogih drugih. Izdajemo overene prevode i za saglasnost o zastupanju, zahtev za dobijanje vize, dozvolu za boravak, a predstavljamo i jednu od retkih institucija u našoj zemlji gde možete dobiti kvalitetan prevod tekovina Evropske Unije, preciznije rečeno, pravnih normi te zajednice evropskih država.\nSvi pojedinci ili firme koje posluju u domenu nauke, tehnike ili građevine imaju potrebu za profesionalno obrađenim stručnim materijalima, pa tako prevodilac i sudski tumač Crna Trava prevodi i overava laboratorijska ispitivanja tehničkih uzoraka, naučne i tehničke patente, deklaracije proizvoda, uputstva za rukovanje, građevinske projekte i propratnu građevinsku dokumentaciju i mnoge druge srodne materijale.\nBudući da se u današnje vreme mnogi ljudi leče van granice svoje zemlje ili u tu svrhu koriste uvozne lekove i preparate, u našem prevodilačkom centru se mogu dobiti overeni prevodi svih dokumenata koja u opisanim situacijama mogu biti potrebna. Prevodilac i sudski tumač Crna Trava iz ove sfere najčešće obrađuje lekarske nalaze, dokumentaciju o medicinskim proizvodima, specifikacije farmaceutskih proizvoda, uputstva za lekove i karakteristike proizvoda i mnoge druge spise koji se tiču medicine ili farmacije.\nU slučaju da želite da konkurišete za posao u inostranstvu ili da se upišete u neku tamošnju obrazovnu ustanovu radi školovanja ili usavršavanja, morate imati overene prevode potrebnih dokumenata kojima se utvrđuje sistem obrazovanja u institucijama koje ste pohađali ili kojima se potvrđuje vaša školska sprema. Sve to možete dobiti u prevodilačkom centru Akademije Oxford, jer prevodioci i sudski tumači Crna Trava kvalitetno obrađuju diplome i sve dodatke koji uz njih idu, prepise ocena, svedočanstva o završenim razredima osnovne i srednje škole, uverenja o položenim ispitima, kao i potvrde o redovnom školovanju ili studiranju, nastavne planove i programe fakulteta i mnoga druga obrazovna dokumenta.\nU mnogim situacijama, u cilju podnošenja nekih zahteva ili ostavrivanja odgovarajućih ličnih prava, potrebno je nadležnim službama podneti overene prevode traženih uverenja ili potvrda. Tako prevodilac i sudski tumač Crna Trava radi sa potvrdom o slobodnom bračnom stanju, bez koje se ni u jednom slučaju ne može sklopiti brak sa nekim stranim državljaninom ili državljankom, ali i sa potvrdom o stanju na tekućem računu u banci, uverenjem o nekažnjavanju, te sa potvrdom o mestu boravka, onom o neosuđivanosti, o redovnom zaposlenju ili o redovnim primanjima i mnogim drugim.\nNa koji način funkcionišu prevodioci i sudski tumači Crna Trava?\nDa bi prevodi službenih materijala mogli da budu regularno overeni i uključeni u pravni promet, moraju biti urađeni u skladu sa rigidnim pravilima obrade zvaničnih dokumenata. Sve pojedinosti iz osnovnog spisa treba da se nađu u novom dokumentu, precizno izražene na traženom jeziku. To posebno važi za stručne izraze i termine, čiji prevod mora biti tačan i korektan, budući da na njemu počiva smisao samog dokumenta. Prevodilac i sudski tumač Crna Trava perfektno poznaje gramatička i pravopisna pravila jezika na koji prevodi, te u svom radu bez izuzetka sledi ove norme. Prevod piše takozvanim administrativnim stilom koji ima svoje specifičnosti i karakterističan je za službene materijale svih tipova. Kada se prevod završi prolazi dvostruku kontrolu - za prvu su zaduženi sami stručnjaci koji su ga izradili, a drugu obavljaju lektori, vrhunski jezički stručnjaci, te se tako postiže korekcija i najsitnijih grešaka i nepravilnosti.\nProces overe počinje detaljnim poređenjem prevoda sa originalnim materijalom, jer se mora utvrditi jesu li ova dva spisa u potpunosti jednaka. Naime, dokument na novom jeziku može biti pravno validan samo ako u sadržaju, korišćenim terminima i stilu izrade sasvim odgovara tekstu izvornika. Ukoliko su svi navedeni uslovi ispunjeni, prevodilac i sudski tumač Crna Trava overava prevod svojim pečatom na kome se nalazi jedinstveni registracioni broj, kao i svojeručnim potpisom. Sada je ovaj spis sa stanovišta zakona i prava potpuno validan i u toj formi ga može prihvatiti svaka nadležna institucija, budući da na sebi nosi zvaničnu potvrdu da ga je pregledalo i odobrilo stručno lice.\nŠta još za vas može da uradi prevodilac i sudski tumač Crna Trava?\nBudući da je kompletna obrada zvaničnih dokumenata i javnih isprava, koja obuhvata i prevod na traženi jezik i overu pečatom ovlašćenog stručnog lica, najpovoljnija i u finansijskom smislu najisplativija za klijente, najčešće upravo i pružamo ovakve usluge. Međutim, prevodioci i sudski tumači Crna Trava će uraditi i samo overu vašeg spisa koji je na ciljani jezik preveo neki drugi stručnjak, van prevodilačkog centra Akademije Oxford. Pre samog čina overe moraćemo da temeljno prekontrolišemo prevod koji ste doneli, upoređujući ga sa izvornim materijalom, koji nam, u tu svrhu takođe morate dostaviti na uvid. Da ne bi bilo zabune, ovaj postupak se ne sprovodi zato što smatramo da su samo prevodi koje urade naši stručnjaci kvalitetni i korektni, već je to, prosto, zakonom definisana procedura koju smo u obavezi da poštujemo. Dakle, ukoliko se ispostavi sa je prevod koji imete u sadržaju, stilu izrade i korišćenim stručnim terminima sasvim jednak originalu, prevodilac i sudski tumač Crna Trava ga overava svojim jedinstvenim pečatom i stavlja na njega svojeručni potpis. Na taj način je dao zvaničnu potvrdu da je materijal na novom jeziku u svim predviđenim aspektima identičan izvoru, te da može zauzeti njegovo mesto u međunarodnom pravnom saobraćaju.\nUkoliko se, međutim, dogodi da prevodioci i sudski tumači Crna Trava ustanove da prevod koji imate nije identičan originalu ili da u njemu postoje neke druge neregularnosti, neće moći da bude overen. U tom slučaju će predložiti da se uradi redaktura spornog sadržaja, koju će sprovesti naši kvalifikovani lektori i korektori, vrhunski jezički stručnjaci i uvaženi članovi naše profesionalne ekipe. Oni će u svakom smislu popraviti kvalitet prevoda tako što će sravniti materijal na novom jeziku i njegov original, u svemu ih izjednačiti, ako je potrebno popraviti prevod stručnih izraza i termina i korigovati eventualne slovne, pravopisne, gramatičke i stilske greške. Nakon njihove intervencije, dobićete prevod koji će, bez problema, proći overu sudskog tumača i biti regularno overen.\nDa bi prevodioci i sudski tumači Crna Trava mogli da ispune sve što od njih očekujete, odnosno, da bi nakon prebacivanja na traženi jezik, mogli i da overe dokumenta, morate nam na odgovarajući način na uvid dostaviti originalne materijale ili makar njihove fotokopije, prethodno overene u nadležnoj službi. To možete učiniti lično, tako što ćete doći u našu poslovnicu i predati ih ovlašćenom koordinatoru ili ih na našu adresu poslati preporučeno preko Pošte Srbije ili posredstvom kurirske službe koja je aktivna u vašem mestu. Ukoliko je potrebno da vam uradimo „hitan prevod“ dokumenata, možete ih skenirati i poslati na naš mejl, ali ste u obavezi da nam naknadno donesete ili na opisane načine pošaljete i originale, kako bi prevodioci i sudski tumači Crna Trava mogli da kompletiraju obradu. U svakoj drugoj situaciji dostava elektronskom poštom nije moguća, budući da se na taj način ne mogu slati izvorni materijali.\nGotova dokumenta, odnosno, overene prevode i njihove originale možete preuzeti lično u našoj filijali ili u posebnom zahtevu navesti adresu na koju želite da vam ih pošaljemo. Dostavu će izvršiti Pošta Srbije u formi preporučene pošiljke ili kurirska služba sa kojom već dugo na tom polju sarađujemo. Ova usluga se tretira kao dodatna u odnosu na poslove koje su za vas obavili prevodioci i sudski tumači Crna Trava, te ćete je platiti prilikom preuzimanja dokumentacije, a u skladu sa važećim cenovnikom angažovane dostavne službe.\nCene svih usluga koje možemo da vam ponudimo navedene su u cenovniku na zvaničnom sajtu Akademije Oxford, a o tome vas može informisati i ovlašćeni koordinator u našoj poslovnici. Visina cene prevoda određuje se prema broju obrađenih strana, a na veće količine se obično odobrava i odgovarajući popust. U skladu sa opšteprihvaćenim prevodilačkim standardom, koga se i sami pridržavamo, jedna strana prevoda obuhvata tekstualni sadržaj od 1800 slovnih mesta, sa sve uračunatim razmacima između reči. Ovo pravilo važi za sve pisane materijale, pa i za zvanična dokumenta, iako jedna njihova strana obično sadrži znatno kraći tekstualni sadržaj.\nPored overe pečatom ovlašćenog sudskog tumača, postoji i overa takozvanim Apostille pečatom. Ona je vrlo specifična i nije predviđena za sva dokumenta, te se, recimo, nikada ne sprovodi kod administrativnih isprava koje se direktno odnose na neki carinski ili trgovinski posao ili na isprave izdate od strane diplomatsko - konzularnih predstavnika. Osim toga, overa Apostille-om nikada ne isključuje overu koju vrši licencirani sudski tumač, ali se ne sprovodi na isti način kod svih dokumenata. Nekada se, recimo, traži da se Apostille-om overi samo prevod, a ponekad je potrebno da se taj pečat nađe i na prevodu i na originalu. Pored toga, ima situacija kada se mora uraditi i prevod sadržaja pečata na ciljani jezik, s obzirom na to da je Apostille urađen u obliku štabmilja u koji se, na propisan način, upisuju traženi podaci.\nApostille overu u našoj zemlji vrše predsednici ili ovlašćene sudije teritorijalno nadležnih osnovnih sudova, čija se sedišta, prema novom zakonu, nalaze u skoro svakom većem mestu. S obzirom na to da prevodioci i sudski tumači Crna Trava nisu zaduženi za ovu vrstu legalizacije, nemaju obavezu da poznaju sve detalje postupka, već će vam samo dati osnovne smernice i uputiti vas na nadležnu pravosudnu instituciju u vašem mestu, gde ćete se o svemu prodrobno raspitati.\nUkoliko je za vaš konkretni dokument potrebna overa Apostille-om, nadležnom osnovnom sudu podnosite odgovarajući zahtev i predajete original dokumenta koji overavate, njegovu fotokopiju, koja će ostati sudu, kao i fotokopiju vaše lične karte.\nKako i gde dobiti obaveštenja o Apostille overi?\nZa područja opština Vlasotince i Crna trava, kao i za grad Leskovac, nadležan je Osnovni sud u Leskovcu, te u ovoj pravosudnoj ustanovi možete dobiti uputstva i odgovore na sva pitanja u vezi sa apostiliranjem dokumenata koja će se koristiti u inostranstvu. Vrlo je važno da ovlašćenom službeniku date tačna obaveštenja o tome koji tačno dokument overavate, kao i u koju svrhu ćete ga nadalje koristiti. Na taj način ćete dobiti validne i upotrebljive informacije koje će vam biti od koristi i omogućiti nesmetan proces overe vaših dokuemata. Sud se nalazi u Ulici koste Stamenkovića 16, a broj telefona je 016-242-812.\nUkoliko postoji išta što u ovom podužem tekstu nismo dovoljno razjasnili,a tiče se procesa obrade službenih materijala ili načina rada našeg prevodilačkog centra, možete nam se obratiti telefonom, mejlom ili doći lično u naše predstavništvo. Potrudićemo se da vam damo što potpunije odgovore, a ako bude potrebe, dobićete i besplatnu konsultaciju sa nekim našim stručnjakom.\nKategorije prevoda za Crna Trava\nIzračunajte okvirnu cenu prevoda za Crnu Travu\nSpisak sudskih tumača za grad Crna Trava\nCenovnik prevodilačkih usluga sudskih tumača za grad Crna Trava\nSudski tumači i prevodioci u Crnoj Travi\nAkademija Oxford Crna Trava\n16215, Crna Trava


Dogovor članica EU o graničnim kontrolama\nIzvor: EurActiv Srbija, 08.Jun.2012, 14:24\nZemlje članice šengenskog prostora dogovorile su se 7. juna da uvedu mogućnost privremenog uvodjenja unutrašnjih graničnih kontrola u slučaju nekontrolisanog priliva imigranata. Ta mera će se primenjivati samo u vanrednim okolnostima i pod strogim uslovima, navode članice koje su jednoglasno donele odluku. Dogovorom se ostavlja članicama da odlučuju o uvodjenju kontrola i umanjuje uloga institucija EU u odlučivanju o šengenskom prostoru. To su oštro kritikovali Evropska komisija i posebno Evropski parlament. Institucije EU smatraju da takav mehanizam mora biti uveden na nivou EU kako bi se izbeglo donošenje jednostranih odluka pod pritiskom javnosti.\nVize po kratkom postupku\nIzvor: Vesti-online.com, 09.Jun.2012, 12:11\nMinistri evropskih država članica Šengenskog ugovora jednoglasno su se u Luksemburgu dogovorili da uvedu mogućnost zatvaranja unutrašnjih granica, uvođenje viza i pogranične kontrole u slučaju izuzetnog pritiska imigranata.....Tekst ugovora podrazumeva da države ne mogu jednostrano da uvedu...\n08.Jun.2012: EurActiv Srbija\nDan pre: 07.Jun.2012\nDan posle: 09.Jun.2012


"Kragujevački" Fijat odložen, Srbija nema para - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac "Kragujevački" Fijat odložen, Srbija nema para\n"Kragujevački" Fijat odložen, Srbija nema para\nčetvrtak, 07 jun 2012 07:25\nProdaja i izvoz novog modela "fijata 500 L" iz kragujevačke fabrike automobila odložen je za septembar zbog nedostatka novca koji je trebalo da obezbedi Srbija, prenose beogradski mediji. Kako navode "Novosti", "od planiranih 83 miliona evra za pokretanje proizvodnje obezbeđeno je, zasad, samo osam. I taj, deset puta manji iznos dogovorene uplate, isplaćivaće se, u narednom periodu, dnevno po 200.000 evra".\nIzvor Novosti tvrdi da kompanija "Fijat" potpuno razume probleme u finansiranju države i potrebu da se rashodi potpuno smanje, bar do rebalansa budžeta Srbije. Navedeno je i da je italijanska kompanija za posao u Kragujevcu uzela kredite i da joj je uplata države Srbije neophodna.\nGrupacija "Fijat" je, prema sporazumu s Vladom Srbije potpisanim 26. septembra 2008, većinski vlasnik fabrike Fijat automobili Srbija u Kragujevcu sa 67 odsto, dok je preostalih 33 odsto vlasnik država Srbija.


Posle rebalansa budžeta 600 miliona evra za vojne nabavke - Ekonomija - Dnevni list Danas\nPočetna » Ekonomija » Posle rebalansa budžeta 600 miliona evra za vojne nabavke\nPosle rebalansa budžeta 600 miliona evra za vojne nabavke\nFoto: Beta/Andrija Gavrilović\nRebalansom budžeta koji je Vlada Srbije prosledila parlamentu na usvajanje predviđeno je drastično povećanje odbrambenog budžeta za oko 44 odsto, prenosi danas portal Balkanska bezbednosna mreža.\nKako se navodi, budžetska izdvajanja za vojsku uvećana su sa oko 102,6 na gotovo 148 milijardi dinara.\n„Radi se o planu koji je predsednik Aleksandar Vučić najavio 6. marta nakon sednice Saveta za nacionalnu bezbednost. On je najavio drastično povećanje nabavki za vojsku, da će se nabaviti helikopteri i da će se o tome razgovarati sa ‘francuskim i ruskim prijateljima’. Zato je očekivano najveći deo dodatnog novca predviđeno da se potroši za nabavke naoružanja i vojne opreme koje su u budžetu predviđene klasifikacijom ‘mašine i oprema'“, navodi se u tekstu.\nPre rebalansa za modernizaciju vojske bilo je predviđeno 22,3 milijarde dinara a sada je ta cifra nešto veća od 60 milijardi, odnosno oko 512 miliona evra, ali su u budžetu na još nekoliko mesta predviđena sredstva za unapredjenje stanja u oblasti naoružanja i vojne opreme i održavanja, koja su takođe uvećana.\n„Kada se zbroje sve predviđene nabavke po klasifikaciji 512 (u vojnom budžetu) dobija se posle rebalansa iznos od 70,8 milijardi dinara odnosno oko 602,55 miliona evra“, navodi se.\nPortal dodaje da je ostao neizmenjen budžet za modernizaciju i remont od 8,5 milijardi, koji se dobrim delom odnosi na program MiG-29, odnosno prepravku 11 jednoseda na standard MiG-29SM.\n„Dramatičan porast budžeta za nabavke sasvim sgiurno ima u pozadini nameru da se udje u nove ugovore za nabavku složenih borbenih sistema koji koštaju stotine miliona evra“, piše u tekstu.\nIako nema potvrde šta bi to moglo biti, portal u tekstu podseća da je predsednik Vučić najavljivao nastavak nabavki helikoptera od Erbasa a da je uvek otvorena i opcija za nastavak kupovine ruskih helikoptera Mi-17V-5 i Mi-35M.\n„Jedna od novih informacija koja je posredno došla u medijski prostor je nabavka još dve baterije sistema PVO Pancir-S1E, pored jedne koja je u naoružanju od prošle godine. Deo dodatnog novca za nabavke svakako će otići za ranije planirano finansiranje već realizovanih nabavki, zatim ugovore sa javnim preduzećem Jugoimport-SDPR iz decembra prošle godine i marta ove godine za nabavku domaće ratne tehnike“, piše u tekstu.\nTakođe se podseća da su za 2021. godinu već najavljene nabavke još 24 borbena oklopna vozila Lazar 3, 20 oklopnih vozila Miloš i 12 samohodnih haubica Nora B-52.\nBalkanska bezbednosna mrežaBudžetVojska SrbijeBeograd\nJedno reagovanje na “Posle rebalansa budžeta 600 miliona evra za vojne nabavke”\n21. aprila 2021. u 17.48\nSport • danas 08:47\nEkonomija • danas 08:39\nGrađani i opozicija i dalje hoće da vrate niški aerodrom u vlasništvo grada\nDruštvo • danas 08:28\nVojska Srbije izvela najveću vežbu u noćnim uslovima\nEkonomija • 26.04.2021. 18:00\nNa šta ide dodatnih dve milijarde evra\nEkonomija • 22.04.2021. 08:00\nEkonomija • 21.04.2021. 17:33\nNiški aerodrom je žrtvovan zbog kompanije Vansi, koja je kao koncesionar beogradskog aerodroma došla na krilima francuskog predsednika Makrona, zbog čega joj je između ostalog “sve bilo dozvoljeno”.\nDržava kasni s uplatom premija, proizvođači mleka pred bankrotom\nSlobodan uvoz, slaba zaštita domaćeg proizvoda, kašnjenje državnih premija...\nPovodom apela Vodovoda i kanalizacije upućenog Zrenjanincima da zbog...


Radionica “UNAPREĐENJE POSLOVNIH PERFORMANSI PREDUZEĆA I ČLANICA KLASTERA” – Bacar\nU Kotoru u hotelu Cattaro je 11. i 12. februara održana dvodnevna radionica na temu unapređenja poslovnih performansi klastera proizvođaca lokalne hrane, turizma i kreativne industrije, u okviru aktivnosti projekta ‘Bolji pristup rastu – klasteri i konkurentnost, umrežavanje u Jadranskom regionu – BACAR’ finansiranog u okviru IPA programa prekoogranične saradnje Hrvatska-Bosna i Hercegovina-Crna Gora 2014-2020.\nEdukator na dvodnevnim radionicama bio je ključni ekspert za klasterizaciju u oblasti kreativnih industrija na projektu “BACAR” – Igor Brkanović, koji je kroz svoja praktična znanja, iskustva i vještine motivisao i informisao tridesetak preduzetnika sa područja Boke Kotorske. Na radionici je bilo riječi o značaju preduzetništva za privredu i razumijevanju potreba tržišta i kupaca koji treba uvijek da budu u fokusu rada preduzetnika. Jedna od tema bila je i “Pozicionirаnje preduzeća – konkurencijа, kupci i rаzvoj novih proizvodа i usluga” a na pomenutoj radionici preduzetnici sa područija Boke dobili su biznis savjetovanje iz oblasti razumijevanja finansijskog modela i savjete o novim mogućnostima ekspanzije i poslovanja na tržištu. Učesnicima je omogućeno razumijevanje sveobuhvatne mape poslovnih mogućnosti i koristi od pozicioniranja na tržištu i identifikacije tržišnih niša, imajući u vidu trenutni strateški fokus, kako bi se shvatile granice novih poslovnih mogućnosti i razumjela ograničenja u vezi sa resursima. Sa polaznicima se radilo i na razumijevanju konkurentske putanje poslovanja i proizvoda i kritične dimenzije svojih proizvoda, kao i mogućnosti unapredjenja postojećih ili uvodjenja novih proizvoda i usluga.\nZa mart i april najavljene su nove praktične radionice u okviru projekta “BACAR”, čija je ukupna vrijednost 1.020.000 eura za sve partnere a Opština Kotor je vodeći partner.


Medicina 09.03.2016. - 09:56h Autor: 24sata.hr\n"Lično, ne doniram novac u svrhu istraživanja leka za rak, a razlozi za to su brojni - nikad nećemo izlečiti rak, previše novca se troši na takva istraživanja i tretmane, rak je bolja smrt od brojnih drugih, a cela zamisao izlečenja raka zapravo je zastrašujuća utopija koja pokušava da usavrši ljude", smatra ugledni američki onkolog i dobitnik Pulicerove nagrade za delo o istoriji raka "Car svih bolesti: Biografija raka" ("The Emperor of Maladies"), Sidarta Mukerdži.\nOn tvrdi da je rak utkan u ljudski genom, on je greška u razvoju i starenju naših ćelija, pa njega možemo da se rešimojedino ako eliminišemo sve fiziološke procese rasta u telu, od starenja do lečenja i reprodukcije, piše The Independent.\n"Ako se izlečimo od raka, izlečićemo se od toga da smo ljudi", kaže Mukerdži.\nOn ističe da postoje razne vrste i treba paziti da se ne stavljaju sve dijagnoze u isti koš, iako je uzročnik procesa nekotrolisanog rasta ćelija uvek isti.\n"Najčešći oblici raka kože mogu da se uklanjaju bez ikakve pretnje za život čoveka, pa su se smrti dece od leukemije znatno smanjile, ali da li je rak ikad izlečen", pita se Mukerdži, koji kaže da se smrt može da se odloži, ali je pitanje po kojoj ceni ako se radi o lečenju starijih ljudi s uznapredovalim oblicima raka, a rak kao takav uvek ostaje u pozadini i vreba.\nMukerdži kaže da se višestruko više novca troši na lečenje raka nego na bio koju drugu bolest, a u većini slučajeva se radi o produženju života koji je nekvalitetan, vezan za mučnine, hemioterapije, krevet i zavisnost od drugih ljudi.\nOvo je najsmrtonosnija vrsta raka: Evo kako da ga sprečite!\nČetiri glavna načina smrti ljudi su: iznenadna smrt, smrt usled demencije i starenja, smrti uzrokovane otkazivanjem organa i rak, a prema Mukerdžiju rak je definitivno najbolja.\n"Većina bi rekla da je iznenadna smrt najbolja, ali iz svog bogatog iskustva mogu vam reći da nije, ne za onoga koji je umro, već za bližnje koji nisu stigli da se pripreme, pa ni da se oproste", ističe onkolog, ali dodaje da je rak nekada bio dobra smrt, a sada počinje da liči na smrt usled demencije, krhkosti i polakog mučenja.\n"Zaboravljamo, ili nam je možda teško da prihvatimo, da je rak generalno bolest starijih ljudi te bi se njegovim izlečenjem ljudski život tek neznatno produžio. Zbog toga apelujem na sve, usmerimo novac na to da pomažemo mladima, poboljšamo njihov kvalitet života", govori Mukerdži.


Za vreme školskog raspusta deci se preporučuje da što više vremena provode u igri sa drugom decom i to na otvorenom. Kako stručnjaci ističu, veliki je broj đaka koji vreme provode ispred računara i televizora što može imati štetne posledice po njihov psiho-motorni razvoj. Iz tog razloga jako je važno da roditelji povedu računa o tome na koji način njihova deca provode vreme tokom raspusta.\nDok psiholozi većini dece savetuju da školski raspust iskoriste da se odmore od školskih obaveza, ima i one dece koja bi i za vreme raspusta trebala da pohađaju nastavu. Naime, tokom raspusta škole organizuju nastavu za đake koji su ostvarili negativan uspeh na kraju prvog polugodišta u vidu dopunskih časova, dok se za decu koja se pripremaju za takmičenja koja im predstoje u drugom polugodištu organizuje dodatna nastava.\nZimski raspust počeo je u ponedeljak, 23. decembra i trajaće do 15. januara naredne godine kada počinje drugo polugodište za đake u Vojvodini. Do kraja školske godine đaci osnovnih škola imaće još jedan, prolećni raspust od 10-20. aprila nakon čega će na pauzu ići tek po završetku školske godine kada počinje letnji raspust.


Vreme 1466 - »1 od 5 miliona« u Kosovskoj Mitrovici: Bitka za dusu grada -->\nHRABRI LJUDI: Prva šetnja,...\nU gradu koji je okovan strahom, gde vlada samo zakon jačeg, pobunilo se nekoliko desetina ljudi sa porukom da je ovo što se dešava prevršilo svaku meru\nU trećem mesecu građanskih protesta u Srbiji cela inicijativa dobila je novu dimenziju. Protestna šetnja organizovana je u Kosovskoj Mitrovici, njenom severnom delu, u centru onoga što režim u Beogradu veruje da kontroliše u potpunosti. U mestu u kome je godinu dana ranije, 16. januara 2018. godine ubijen Oliver Ivanović. Na inicijativu Marka Jakšića, koga deo javnosti u Srbiji poznaje preko društvene mreže Tviter, u subotu, 2. februara 2019. godine okupilo se stotinak hrabrih ljudi koji su šetali sa zahtevom da se otkriju ubice i nalogodavci ubistva Olivera Ivanovića.\nRežim je probao u danima pred šetnju da uradi sve ne bi li minimizovao značaj onoga što će se u Mitrovici dogoditi. To je prva opoziciona aktivnost u gradu kojim suvereno upravlja inkarnacija SNS-a na Kosovu – Srpska lista, predvođena Milanom Radoičićem, jednim od osumnjičenih za ubistvo Ivanovića, prema zvaničnim nalazima istrage koju vodi tužilaštvo u Prištini. U gradu koji je okovan strahom, gde vlada samo zakon jačeg, pobunilo se nekoliko desetina ljudi sa porukom da je ovo što se dešava prevršilo svaku meru i da "sluge režima u Beogradu" moraju da odstupe i omoguće svim Srbima na Kosovu da slobodno govore o svojoj budućnosti.\nReakcija zvaničnog Beograda bila je očekivano prenaglašena: sama ideja da se tamo neko solidariše sa protestima kojima je Srbija preplavljena ocenjena je kao nešto nedopustivo, nešto "čemu nema mesta", kako je to pokušao da ocrni Marko Đurić, formalno šef kancelarije za KIM, a suštinski Vučićev posilni za Kosovo. Uprkos svemu, protest je održan, narod se okupio, ma koliko da ga je bilo i taj datum biće možda u budućnosti označen kao trenutak u kom je počela da se dešava promena čak i u tako zastrašujuće kontrolisanom prostoru.\nKO ZAVAĐA SRBE: Za većinu ljudi u Srbiji ime Marka Jakšića vezuje se za poznatog ortopeda iz bolnice u Mitrovici i jednog od lidera Srba u pokrajini u vreme dok je DSS Vojislava Koštunice bila dominantna snaga u Srbiji. Međutim, poslednjih godina pojavio se "novi" Marko Jakšić, rođen 1983. godine, pravnik i "trenutno penzioner". Naime, mladi Jakšić, koji je svojim glasom na Tviteru pokrenuo protest, bio je zaposlenik suda u Mitrovici do trenutka kada je sud, kao i druge institucije, postao deo pravosudnog sistema Republike Kosovo. U jednom trenutku bio je predstavnik Srba na pregovorima koji su vođeni na "tehničkom nivou" u Briselu, bio je kratko i savetnik gradonačelnika Mitrovice, ali se povukao zbog toga što mu je "traženo" da prestane sa javnim iznošenjem stavova na Tviteru. Bio je deo tima Olivera Ivanovića okupljenog u Građanskoj inicijativi SDP, koja je na izborima na Kosovu u jesen 2017. zauzela nekoliko mesta u lokalnoj skupštini.\nDan uoči protesta, Marko Jakšić podneo je ostavku na mesto odbornika jer je hteo da naglasi da taj protest nema veze sa trenutnim političkim odnosima u srpskoj zajednici na severu Kosova. Svojim hrabrim istupima na društvenim mrežama, kao i tekstovima koji su objavljivani tamo gde je to bilo moguće, pa i u "Vremenu", skrenuo je pažnju na sebe. "Vi iz Beograda treba da vidite šta se ovde dešava da biste razumeli šta će se u Beogradu dešavati uskoro", rekao je 2017. autoru ovog teksta. Sve što se dešavalo u poslednjih godinu dana dalo je na značaju ovoj oceni: od ubistva Olivera Ivanovića i Kosovo i Srbija su u stanju permanentne krize koja se opravdava nužnošću postizanja dogovora. Taj i takav Jakšić u najboljim godinama odvažio se da na svoj Tviter nalog postavi obaveštenje 28. januara da će protesta u Mitrovici biti. Taj tvit imao je odjek ogromnih razmera i proizveo je reakciju tipičnu za ovaj, Vučićev režim.\nNEMA MESTA PROTESTIMA: Informacija koju je Jakšić podelio naterala je Vučića i njegovog ministra za Kosovo Marka Đurića da pokrenu silnu vojsku ne bi li se ovaj događaj nekako sprečio. Đurić je hitno otišao na Kosovo da vidi šta mu rade potčinjeni iz Srpske liste i da li će uspeti da proizvedu neki kontramiting ili nešto slično. Za TV Prva poručio je i da "ako u drugim delovima Srbije neko i protestuje ili deli ljude po političkoj i drugoj osnovi, ovde tome jednostavno nema mesta". Njegova reakcija pokazala je još jednom pravu prirodu ovog režima: svi se moraju okupiti u jedan snop jer valjda samo tako neprijatelj ne može da nas polomi.\nRežim se brecnuo i zato što im je koalicija Milan Radoičić – Ramuš Haradinaj obezbedila jednoglasnu podršku svih Srba sa Kosova, što do sada nije imao ni Slobodan Milošević u svojim "zlatnim danima". SNS je, odnosno Vučić, po potpisivanju Briselskog sporazuma u proleće 2013. godine krenuo u projekat uspostavljanja kontrole nad svim mestima u kojima žive Srbi na Kosovu. Godinama unazad, od hapšenja Olivera Ivanovića i njegovog utamničenja u dogovoru sa Prištinom u zimu 2014. godine, na Kosovu nema "drugog glasa", a vrhunac sloge dogodio se na izborima u jesen 2017. kada je Srpska lista osvojila skoro sve glasove na lokalnim izborima. Vučić je sa svojim partnerima Radoičićem i njegovim kumom Zvonkom Veselinovićem uspeo da na "svoju stranu" pridobije i stare "kuke" iz SPS-a koji je imao snažan uticaj u nekoliko opština sa srpskom većinom. Kontrola je potpuna i zato se sada na Marka Jakšića i par desetina njegovih saboraca krenulo iz svih oružja – finansijskih, medijskih i ostalih, da bi se u korenu suzbila i najmanja mogućnost da se na Kosovu, među Srbima, stvori autonoman glas i liderstvo koje neće slepo slediti Vučićeve naredbe.\nZato se Đurić zajapurio, potrčao "dole" da diže narod i da organizuje kontramiting pre mitinga, pa da u Mitrovici u petak, 1. februara, okupi silan svet da bi se unapred pokazalo da su "svi" na toj strani, a ne na strani "Haradinajevih Srba", kako režim naziva one koji se suprotstavljaju Vučiću.\n...i paljenje sveća za Olivera Ivanovića\nI BI ŠETNJA, DAN PRVI: Ipak, građani Mitrovice šetali su u subotu 2. februara 2019. godine prvi put, otišli su do mesta na kome je likvidiran Oliver Ivanović, upalili su sveće i pokazali da se ne boje. Protest je prošao mirno, uz par verbalnih provokacija. Marka Jakšića podržalo je troje aktivista Lokalnog fronta iz Kraljeva, čiji je dolazak na Kosovo režim ocenio kao organizovani dolazak u autobusima. Predrag Voštinić iz Lokalnog fronta u izjavi za "Vreme" kaže da protest nije bio u napetoj nego eksplozivnoj atmosferi: "Bilo je mnogo važno da se neslaganje izrazi u ovoj paradržavnoj prestonici. U mestu odakle se zidaju Kopaonik i Zlatibor, grade autoputevi i obezbeđuju uslovi za svakovrsne pregovore. Baš tu, jer tu ljudi nikad ne protestuju, oni samo učestvuju u manifestacijama koje organizuje država. Tu bukvalno vlada strah, a strahom se upravlja. Otuda i posebna zabrinutost organizatora za našu bezbednost. Oni znaju gde žive, a i mi smo to sada delom videli."\nOnaj koji je sve "zamesio", Marko Jakšić, smatra da je protest već doneo neku promenu i u izjavi za "Vreme" kaže da je, s obzirom na stanje u Mitrovici, i 100 ljudi veliki broj i da je zapravo bilo važno da se pokaže da je takva stvar moguća: "Svim radnicima institucija Republike Srbije je bilo izričito, pod pretnjom otkaza, zabranjeno da se na šetnji pojave. Korišćene su i druge metode ucenjivanja ljudi koji nisu direktno zaposleni u tim institucijama, posebno pretnje članovima porodice. Mnogi ljudi se nisu pojavili zato što nisu bili spremni da budu 1 od 20, koliko su svi očekivali da će nas biti. Utisci su neverovatni. Toliko hrabrih, pristojnih, običnih ljudi spremnih da javno pokažu da žele da znaju ko stoji iza Oliverovog ubistva, da su slobodni da misle i to iskažu javno i da podržavaju ljude koji u ostatku Srbije već nedeljama protestuju." Jakšić ocenjuje da je ta subota bila "bitka za dušu ovog grada": "Niko nije očekivao toliko ljudi, stvari su se promenile, osim što naši sugrađani u svim tim ljudima vide heroje, čestitaju im, deluju spremnije i odlučnije da im se priključe, bez obzira na pretnje i strahove. Oseća se neka nova energija, nova nada. Muk koji je zavladao posle Oliverovog ubistva postao je šapat slobode. Rano je reći da je to nagoveštaj promena, ali duh slobode i prkosa, isti onaj koji je ovaj grad krasio i u najteža vremena 1999. i 2000. godine je pušten iz boce i tamo se više vratiti neće. Moći će samo da se širi i raste. Čini mi se da su toga svesni i predstavnici vlasti; kroz dve nesmotrene izjave (Đurić i Vučić) posle protesta sami traže da se sa šetnjama nastavi. I tako će i biti."


Dodik: RS neće u NATO, privrženi vojnoj neutralnosti\nN1info\t13.07.2018 11:19\nPredsednik Republike Srpske Milorad Dodik izjavio je da Republika Srpska nije za ulazak u NATO, već da je privržena vojnoj neutralnosti.\nKomentarišući izjavu predsedavajućeg Predsedništva BiH Bakira Izetbegovića da je u Dodikovim rukama aktiviranje Akcionog plana za ulazak BiH u NATO (MAP) i eventualni ulazak BiH u ovaj vojni savez, Dodik je za banjalučke "Nezavisne novine" rekao da je i samom Izetbegoviću jasno da je RS privržena vojnoj neutralnosti.\nOn je kazao da je "Izetbegoviću apsulutno jasno da je to tako, ali bi to još trebao da nauči (srpski član Predsedništva BiH) Mladen Ivanić".\n"Za nas u RS je neprihvatljivo da se vojna imovina prenosi na nivo BiH. To je izmišljotina bivšeg visokog predstavnika u BiH Pedija Ešdauna, koju je nama ovde uvalio pre 15 godina", naveo je Dodik.\nPrema njegovim rečima, RS ne može prihvatiti ulazak BiH u NATO, jer se "mešao u rat u BiH i bombardovao Srbe, ne samo u RS, nego i u Srbiji"\n"To je naš stvarni motiv. Šta je motiv Izetbegovića, ne znam", rekao je Dodik.\nOn smatra da je Izetbegović otišao u Brisel da se "prodaje" kao veliki državnik, a da, zbog toga što ništa ne može da uradi, svaljuje krivicu na drugoga".\n"Ovaj put je Izetbegović tačno rekao, mi smo protiv i aktivacije MAP-a i protiv ulaska u NATO", rekao je Dodik.\nTri kandidata za vođu opozicije u SrpskojScenariji u Skoplju - Albanci odlučuju ili nova krizaBanjalučki biznismen ubijen u sačekušiKandidatkinja VMRO slična Đorđu IvanovuSeverna Makedonija: Pendarovski i Siljanovska u drugom krugu predsedničkih izboraSaharska prašina stigla u Hrvatsku, evo kad će kod nasĐukanović protiv korekcije granicaKnežević na protestu u Podgorici: Davao sam đavolu reketIzgorela čuvena 'Arizona', bez posla 1.000 ljudiBosni preti opšti kolapsSlovenija uvela rigorozan pravilnik o hraniDodik: Sve dok imate problem granica, ne možete da obezbedite mirCrna Gora: 40 godina od najrazornijeg zemljotresaPlenković: Jedna komemoracija u Jasenovcu zdrava za hrvatsko društvoVeliko otkriće u IstriDržavni sekretar u ustaškoj uniformi, Zagreb ne reagujeRepublika Srpska uvodi kazne za neprijavljivanje nasilja u porodiciPotvrđena komemoracija u Blajburgu, bez fašističkih simbolaCrnogorska strategija odbraneZaev: Neću podneti ostavku, nema razloga za neuspeh


NORVEŠKE VLASTI ISTUPILE: Nema govora o genocidu, Putin nije ratni zločinac - Naša Borba\nNORVEŠKE VLASTI ISTUPILE: Nema govora o genocidu, Putin nije ratni zločinac\nOčekivalo se da će norveške vlasti slepo stati na stranu američkog predsednika Džozefa Bajdena i drugih saveznika u Evropi i i učestvovati u svojevrsnoj trci ko će više da ocrni Vladimira Putina, ali desilo se suprotno.\nOslo – „Rat u Ukrajini je brutalan, mnogo ljudi je ubijeno. To što se dešava u ovoj zemlji je šokirajuće i predstavlja zločin prema celoj naciji. Činjenica da je mnogo stradalih samo je posledica i efekat ratnih sukoba, ali apsolutno nema govora o genocidu”, izjavila je Sesilie Helestvejt, vodeći norveški pravni ekspert u oblasti međunarodnih oružanih konflikata i međunarodnog prava. Ova izjava koju su preneli svi vodeći norveški mediji usledila je kao reakcija na nedavnu izjavu američkog predsednika Džozefa Bajdena koji je rekao, između ostalog, da Rusija „u Ukrajini sprovodi genocid te da postaje sve jasnije i jasnije da Vladimir Putin pokušava da izbriše ideju da je moguće biti Ukrajinac”.\n„Nismo ni blizu toga da se sukobi u Ukrajini, sa pravnog aspekta, okarakterišu kao genocid”, kaže Helestvejtova demantujući tvrdnje i teze američkog predsednika i dela zapadnih političara da se Putinovi govori mogu tumačiti tako da ruski predsednik nastoji i sve čini da Ukrajina prestane da postoji.\nOva pravnica ukazuje da je ruska invazija na Ukrajinu sama po sebi veliki zločin. Postoje indikacije, kaže, da su počinjeni zločini, ali nema potrebe da se rat na silu i pod političkim pritiskom definiše i kvalifikuje kao genocid. Helestvejt takođe napominje da nije ništa novo da strane u sukobu jedna drugu okrivljuju za zločine genocida, ali te obostrane optužbe imaju apsolutno političke primese i kvalifikacije, a ne pravne.\n„Američki predsednik nema nikakve kompetencije da tvrdi kako se u Ukrajini sprovodi genocid”, kategorična je Sesilije Helestvejt uz zaključak da je Međunarodni sud u Hagu, uz mandat Ujedinjenih nacija, isključivo nadležan da ispita i može da kaže da li u ratnim operacijama ima elemenata genocida, odnosno namere i pokušaja istrebljenja dela ili jedne cele etničke zajednice. Takođe, Međunarodni krivični sud (ICC) može da istražuje optužbe o ratnim zločinima i genocidu, ali su te radnje usmerene prema pojedincima, a ne državama.\nNorveška ministarka spoljnih poslova Aniken Huitfeldt takođe je negirala da Rusija u Ukrajini sprovodi genocid jer Norveška drži i poštuje zvaničnu pravnu, a ne političku definiciju pojma genocid koja je usvojena konvencijom iz 1948. godine. Osim toga, obrazložila je šefica norveške diplomatije, mora da postoje čvrsti dokazi da su zločini usmereni prema jednoj etničkoj grupi, mora da postoji namera i cilj da se jedna grupa potpuno ili delimično uništi. To pretpostavlja sveobuhvatnu i objektivnu istragu i dokaze za šta je isključivo nadležan međunarodni sud, zaključila je u pisanoj izjavi medijima ministarka spoljnih poslova.\nU moru epiteta i kvalifikacija koje se ruskom lideru Vladimiru Putinu pripisuju najupečatljivija i najviše odjeka imala je ona koju je izrekao Bajden, koji je ruskog predsednika nazvao „ratnim zločincem”. Kao po komandi, usledilo je i izjašnjavanje i podrška ostalih zapadnih političkih lidera i američkih saveznika u Evropi o ovoj Bajdenovoj olako izrečenoj optužbi. Na red je došla i zvanična Norveška kao verni američki saveznik, aktivna članica NATO-a koja se otvoreno svrstala na stranu Ukrajine šaljući izdašnu vojnu i svaku drugu materijalnu pomoć vlastima u Kijevu.\nMeđutim, usledio je izvestan hladan tuš jer se očekivalo da će norveške vlasti slepo stati na stranu predsednika Bajdena i drugih saveznika u Evropi i doprineti i učestvovati u svojevrsnoj trci ko će više da ocrni Putina. Na insistiranje „objektivnih” norveških novinara koji isključivo i svim silama podržavaju jednu stranu u ratu u Ukrajini, a Putina listom nazivaju „koljačem, ubicom, ratnim zločincem, novim Hitlerom..”, norveški premijer Junas Gar Stere, na očigledno razočaranje prisutnih pripadnika sedme sile, nije želeo da se složi sa američkim predsednikom Bajdenom da je Putin ratni zločinac:\n„Rat je užasan. Krše se osnovni principi o zaštiti civila. Mi očekujemo od međunarodnog suda u Hagu da istraži da li su u Ukrajini počinjeni ratni zločini. Ali ja ne želim da dodeljujem i nekome prišivam takve etikete”, bio je kategoričan predsednik norveške vlade.\nPrethodni tekstVULIN: Ako stranci utiču na formiranje Vlade, onda ne treba da budem u njoj\nSledeći tekstZELENSKI: Putin bi mogao da upotrebi nuklearno oružje\nNORVEŠKA: Nema govora o genocidu, Putin nije ratni zločinac - OPOZICIJA Na Jednom Mestu 18 aprila, 2022 At 11:31 am\n[…] NORVEŠKE VLASTI ISTUPILE: Nema govora o genocidu, Putin nije ratni zločinac se pojavljuje prvo na Naša […]


Predsjednik Joe Biden pozvao je američke kompanije da snažno zaštite svoje digitalne sisteme, zbog "sve većih dokaza" da Rusija planira da izvrši cyber napade na ključnu infrastrukturu, dok se rat u Ukrajini nastavlja.\nObraćajući se učesnicima sastanka direktora američkih korporacija, Biden je rekao poslovnim liderima da imaju "patriotsku obavezu" da ojačaju i zaštite svoje sisteme od takvih napada. Rekao je da je federalna pomoć dostupna ukoliko je zatraže, ali da je takva odluka samo na njima.\nBiden je izjavio da je njegova administracija objavila "nova upozorenja, zasnovana na sve većim obavještajnim podacima, da Rusija možda planira cyber napad... Cyber kapaciteti Rusije su prilično veliki i taj napad dolazi".\nPredsjednik je rekao da federalna vlada "obavlja svoj dio posla " da se pripremi na napad i upozorio je direktore privatnog sektora da je u nacionalnom interesu da i oni to učine.\nBidenova saradnica za cyber bezbjednost Anne Neuberger na brifingu za novinare u Bijeloj kući u ponedjeljak je izrazila frustraciju što su neke kompanije iz oblasti ključne infrastrukture ignorisale upozorenja federalnih agencija da poprave probleme u softverima za koje je poznato da postoje, a koje bi mogli da iskoriste ruski hakeri.\n"Bez obzira na ta ponovljena upozorenja, i dalje vidimo kako neprijatelji ugrožavaju sisteme koji imaju poznate probleme i ranjivosti za koje postoje rješenja", izjavila je Neuberger, zamjenica savjetnika za nacionalnu bezbjednost za cyber i nove tehnologije. "To hakerima mnogo više otežava posao nego što bi trebalo da je slučaj."\nFederalna vlada je upozoravala američke kompanije na prijetnju hakera ruske države mnogo prije nego što je Rusija izvršila invaziju na Ukrajinu. Agencija za cyber bezbjednost i bezbjednost infrastrukture pokrenula je kampanju "Podignite štit" (“Shields Up”) pozivajući kompanije da pojačaju odbranu, naprave "back up" podataka, uključe sistem višeslojne potvrde identiteta i preduzmu druge korake poboljšanja "cyber higijene."\nNeuberger je rekla da nema obavještajnih podataka koji bi nagovijestili konkretan cyber napad na američke mete, ali je dodala da je primjećeno povećanje "pripremnih aktivnosti" kao što je skeniranje internet sajtova i potraga za ranjivostima, što je uobičajeno kod državnih hakera.\nU pisanom saopštenju koje je Bijela kuća objavila ranije u ponedjeljak, Biden je upozorio da bi Rusija mogla da izvrši cyber napade iz odmazde, kako je rekao, zbog "ogromne ekonomske cijene koju smo joj nametnuli" kroz sankcije.\nSAD i saveznici uveli su niz sankcija da bi se nanijela šteta ruskoj ekonomiji, a Biden je nedavno objavio da SAD šalju dodatnu opremu za protivvazdušnu odbranu, i protivtenkovsko oružje i dronove Ukrajini.\nNeuberger je izjavila da su ruski cyber napadi na Ukrajinu u toku, iako nije navela detalje. Dodala je da je Bidenova administracija jasno stavila na znanje da će biti posljedica ukoliko se Rusija sukobi sa SAD u cyber prostoru.\n"Ne želimo sukob sa Rusijom. Ali ako Rusija pokrene cyber napad na Sjedinjene Države, mi ćemo odgovoriti", rekla je.\nRuska ambasada nije odmah odgovorila na pitanja agencije AP da prokomentariše saopštenje američke administracije.


U RS ne postoji paravojska\nizvor: evn/agencije foto: vn 15.01..2018.\nInformacija da predsednik RS Milorad Dodik, uz pomoć Rusije i Srbije, formira paravojne jedinice, izazvala je veliku medijsku pažnju i oštre reakcije u Srpskoj, čiji politički lideri tvrde da je reč o opasnim konstrukcijama s ciljem da se RS dodatno problematizuje.\nU tekstu koji je objavio sarajevski portal "Žurnal", a preneo britanski "Gardijan", navodi se da predsednik nevladine organizacije "Srbska čast" Igor Bilbija, iz Prijedora, zajedno sa Bojanom Stojkovićem iz Niša, regrutuje osobe iz kriminalnog miljea koje će činiti okosnicu paravojne jedinice u Srpskoj, koja već maršira Banjalukom.\nReakcija je usledila iz kabineta predsednika RS, gde tvrde da je reč o običnim spekulacijama.\n- Republika Srpska ima svoje Ustavom i zakonima predviđene institucije koje su u službi stabilnosti svih njenih građana. Konstrukcije koje su se pojavile na pojedinim portalima su izuzetno opasne i nisu u funkciji informisanja građana - saopšteno je iz Dodikovog kabineta, uz komentar da se autor teksta nije pozvao ni na jednu proverljivu činjenicu koja bi ukazala na tačnost navoda o formiranju paravojnih jedinica.\nPredsednica Vlade RS Željka Cvijanović smatra da su to samo bombastična nagađanja.\n- Imamo sasvim regularne formacije, koje smo imali priliku da vidimo na obeležavanju 9. januara - Dana Republike. Pažnja institucija, ulaganje i sve što je u vezi sa formacijama tog tipa usmereno je na naš MUP - rekla je Cvijanovićeva.\nOna je istakla da je priča o paravojnim formacijama vezana za različitu vrstu podmetanja i da ukazuje na nastojanje da se Srpska dodatno problematizuje.\n- Toga nikad nije dosta Sarajevu i pojedinim strancima, pa se uvek nešto stavlja u nekakav kontekst. Sada su odlučili da nas stave u kontekst globalnih stvari i tuča koje se dešavaju na relaciji velikih sila. Mislim da su sve predimenizionirali i počeli da izmišljaju neke stvari - istakla je Cvijanovićeva.\nU ruskoj ambasadi u BiH smatraju da su to gluposti i niz besmislenih izmišljotina, koje ne treba ni komentarisati.\nU spornom tekstu pripadnici "Srbske časti" opisani su kao nabildovani ljudi s fantomkama na glavama, u maskirnim uniformama i sa automatskih oružjem.\nObjavljene su i fotografije njihovih članova iz teretana i sa navodnih obuka. Najviše bure izazvala je fotografija iz male sale Narodne skupštine RS, gde su krajem godine članovi "Srbske časti" bili na osnivanju udruženja potomaka veterana Srpske, zbog čega je prozvan i potpredsednik Narodne skupštine RS Nenad Stevandić. On za "Novosti" kaže da je cilj cele priče bacanje mrlje na proslavu Dana RS.\n- U Srpskoj ne postoje paravojne formacije, za razliku od Federacije BiH. Svrha te priče je destabilizacija RS, klevetanje njenog rukovodstva i pripremanje terena da na izborima pobede oni koji odgovaraju strancima i Federaciji BiH, što se neće desiti - kaže Stevandić.\nPredsednik "Srbske časti" Igor Bilbija nije bio dostupan za komentar, ali se oglasio na društvenim mrežama. - Jadni ste da jadniji ne možete biti. Ne birate sredstva samo da povećate tiraž. Ako je istina to što pišete o nama, evo vlasti neka sprovedu istinu. Mi smo udruženje građana humanitarnog karaktera - napisao je Bilbija.\nPredsednik Republike Srpske Milorad Dodik demantovao je danas navode o formiranju paravojnih formacija u Srpskoj i ocenio da je reč o izuzetno opasnim konstrukcijama.\nU saopštenju se ukazuje da se u spornom tekstu ne poziva "ni na jednu proverljivu činjenicu koja bi ukazivala na tačnost navoda o formiranju takvih jedinica u Republici Srpskoj".\nSarajevski portal Žurnal preneo je tekst o tome da pripadnici organizacije "Srbska čast" navodno formiraju paravojne jedinice.\nMinistar sigurnosti BiH Dragan Mektić izjavio je juče da obaveštajno-sigurnosne službe BiH raspolažu saznanjima da udruženje "Srbska čast" radi na formiranju paravojne formacije u Republici Srpskoj.\nCVIJANOVIĆ O PARAVOJNIM FORMACIJAMA: NEOSNOVANA PODMETANjA RS\n"Sve te priče koje se vrte posledniih nekoliko dana su samo bombastična nagađanja", rekla je Cvijanović.\nCvijanović je istakla da RS ima regularne formacije, svoju policiju i da je pažnja institucija i ulaganja usmerena prema njima.\n"Mislim da su predimenzionirali i počeli da izmišljaju određene stvari", dodala je Cvijanović, prenela je Fena.\nPrethodno se oglasio i kabinet predsednika RS u kom se navodi da Milorad Dodik demantuje navode o formiranju paravojnih formacija u Srpskoj, ocenjujući da je reč o izuzetno opasnim konstrukcijama.\n"Republika Srpska ima svoje Ustavom i zakonima predviđene institucije koje su u službi stabilnosti svih njenih građana, a konstrukcije koje su se pojavile na pojedinim portalima da ''predsednik Republike Milorad Dodik uz podršku Moskve formira paravojne jedinice'' su izuzetno opasne i nisu u funkciji informisanja građana", saopštio je kabinet predsednika RS.\nMinistar bezbednosti BiH Dragan Mektić izjavio je juče da tim informacijama "raspolaže već duže vreme.


BalkanMagazin :: „Brojila – kad, kakva, kako, od koga...“\n„Brojila – kad, kakva, kako, od koga...“\nKako ćemo se grejati naredne zime?\nElektroenergetika u regionu - razvoj tržišta\nTržište energenata u regionu Zapadnog Balkana\nTrebaju li Srbiji nuklearke\nRegionalno tržište električne energije\nII međunarodni zeleni forum\nMeđunarodni forum: Koridori - razvojna šansa Srbije i regiona\nIV međunarodna konferencija: Regionalno tržište električne energije\nZnačaj hidropotencijala za energetsku bezbednost\nKako ćemo se grejati predstojeće zime?\nSrpski zeleni forum\nUgalj – osporavani energent\nutorak, 17. septembar 2013 10:01\nOkrugli sto u sredu, 18. septembra 2013. godine, od 10 do 13 h u Pres centru, Knez Mihailova broj 6/III, u Beogradu\nIako je tržište električne energije u Srbiji od 1. januara ove godine otvoreno za velike potrošače ono, zapravo, još nije počelo da funkcioniše. Shvatajući značaj toga što će se naredne godine nastaviti otvaranje tržišta i za ostale potrošače Vesna info, izdavač internet časopisa Balkanmagazin –pod pokroviteljstvom Ministarstva energetike, razvoja i zaštite životne sredine a u partnerstvu sa JP Elektroprivreda Srbije organizuje seriju okruglih stolova: „U susret tržištu električne energije“\nTema prve konferencije „Brojila – kad, kakva, kako, od koga...“\nTermin: 18. septembar 2013. godine, od 10 do 13 h (okupljanje učesnika od 9 i 30 h)\nMesto: Press centar, Knez Mihailova broj 6/III, Beograd\n- Dejan Trifunović, pomoćnik ministra energetike, razvoja i zaštite životne sredine POTVRĐENO\n- Dr Aca Marković, predsednik UO JP EPS - POTVRĐENO\n- Životije Jovanović, zamenik generalnog direktora JP EPS - POTVRĐENO\n- Mr Željko Marković, direktor Direkcije za distribuciju JP EPS - POTVRĐENO\n- Dragan Jeremić, direktor Direkcije za informaciono komunikacione tehnologije JP EPS - POTVRĐENO\n- Aca Vučković, Agencije za energetiku - POTVRĐENO\n- Srđan Kružević, direktor PD Elektrovojvodina - POTVRĐENO\n- Igor Novaković, direktor PD Jugoistok,\n- Zoran Rajović, direktor PD Elektrodistribucija Beograd,\n- Srđan Đurović, direktor PD Elektrosrbija,\n- Sanja Tucaković, direktor PD ED Centar,\n- Proizvođači brojila,\nTeze za razgovor:\n- Od 1. januara 2014. godine tržište električne energije će biti otvoreno za oko 4.000 kupaca električne energije, koji će se do tada snabdevati od Elektroprivrede Srbije. Od tog dana, svi oni koji nose oko 36% tržišta, moći će da biraju snabdevača. A od 1. januara 2015. godine, svi kupci struje, uključujući i domaćinstva, moći će da na tržištu izaberu snabdevača koji će morati da im, pritisnut konkurencijom, da nižu cenu i povoljnije uslove od nekog drugog učesnika na tržištu.\n- Svi snabdevači će, ipak, morati da tu svoju robu, prebace do kupaca preko mreže niskog napona, preko operatora distributivnog sistema, koje sada znamo kao distribucije, od kojih smo do 1. jula ove godine kupovali struju. Svu tu robu koju budemo kupovali na tržištu, koju potom budemo trošili, meriće nam operatori distributivnog sistema (distribucije) sa mernim uređajima starim 20, 30 pa i više godina, koji su ko zna kada baždareni, koji nemaju važeće ateste kojima se potvrđuje ispravnost tih uređaja... Drugim rečima, takvim „kantarima“ na pijaci struje, treba da veruju i kupci i snabdevači.\n- Da li snabdevači na tržištu električne energije i kupci treba da veruju na reč operatorima distributivnog sistema koji tvrde da stara i nebaždarena brojila uvek mere na štetu distribucija - operatora?\n- Šta se desilo sa gromko najavljivanim planovima EPS-a o „pametnim mrežama“, „pametnim brojilima“ radi daljinskog isključivanja dužnika, upravljanja opterećenjem, potrošnjom?\n- Šta se dešava sa kreditima koje je EPS dobio da bi kupio najsavremeniju mernu opremu?\n- Da li i dalje važe Funkcionalni zahtevi i tehničke specifikacije AMI/MDM sistema koje je u decembru 2012. godine usvojio Stručni savet JP EPS, a koji su postali „obrazac i pravilo“ za proizvodnju i isporuku EPS-u za sve proizvodjače brojila iz zemlje i inostranstva?\n- S obzirom da JP EPS nije nabavljalo brojila za potrebe distribucija, kada, kako i u kojim količinama su distribucije kupovale za njih i te kako važnu opremu?\n- Šta se dešava sa domaćim proizvođačima brojila, koji su u poslednjih 10-ak pa i više godina često imali primedbe na to kako EPS propisuje „sliku“ brojila i kako ih kupuje?\n- Kakvi su planovi EPS-a kad je reč o osavremenjavanju distributivne mreže i nabavci ovih mernih uređaja?\n- Šta planiraju domaći proizvođači brojila?\nModerator: Jelica Putniković, urednik Balkanmagazina\nPozivamo Vas da svojim učešćem na konferenciji doprinesete rešavanju ovog problema.\nMolimo Vas da potvrdite Vaš dolazak\nZa više informacija: tel: 011/3244-552, 3245-503 ili e-mail: redakcija@balkanmagazin.net\nKontakt osoba: Miki Petrović


Video SR – IT Exclusive News\nCategory: Video SR\nDogađaji Video SR\nFujitsu, Intel & Ingram Micro partnerski skup\nмарт 4, 2020 март 4, 2020 enews\nFujitsu, Intel & Ingram Micro Event, održan 28. februara 2020. godine u beograskom hotelu „Hyatt Regency“ u organizaciji Ingram Microa, za cilj je imao da predstavnike partnerskih kompanija u Srbiji informiše o Fujitsu transformaciji i novitetima u portfoliju ovog renomiranog, jednog od pet vodećih u svetu, dobavljača sistema IT infrastrukture, posebno server i storidž proizvoda. Prisutni su imali privilegiju da im se obrati Gabrijel Pavel, direktor prodaje za region Balkana u kompaniji Fujitsu. On je istakao važnost partnerstva sa Ingram Microm, posebno apostrofirajući vrednost treninga koje Ingram Micro organizuje u procesu…\nоктобар 2, 2019 октобар 2, 2019 Nina Kovačević\nČetvrta regionalna poslovna i IT konferencija kompanije IBM “THINK Summit” održana je 10. septembra 2019. u beogradskom hotelu “Crowne Plaza”. /Razgovore vodila: Nina Kovačević/ Tekst izveštaja: Vesna Kovačević/ Muzika za video: Aleksandar Filip, album „Čekajući Sofiju“/Proizvodnja: Internet ogledalo, septembar 2019./ Izvor: Internet ogledalo\nDogađaji Komentari i mišljenja Video SR\nјун 24, 2019 јун 24, 2019 Nina Kovačević\nJedno od glavnih IBM-ovih regionalnih dešavanja – IBM Think Summit ove godine se održava 10. septembra u Beogradu. Kako se najavljuje, konferencija će se odvijati u tri kampusa, od kojih je jedan posvećen pitanjima korporativne bezbednosti. Nestrpljivi da saznamo IBM-ovu viziju bezbednosti i otpornosti, kao i načina da se primenom njihovih inteligentnih rešenja preduzeća danas pripreme za sutrašnje pretnje, odgovore smo potražili od Nataše Sekulić, kantri lidera za SMMA u kompaniji IBM. Razgovor vodila: Nina Kovačević Izvor: Internet ogledalo\nErazvoj konferencija 2019 – “Putevi i izazovi digitalne transformacije”\nаприл 16, 2019 април 16, 2019 Nina Kovačević\nDeveta konferencija Udruženja e-Razvoj je održana je krajem marta u Zadužbini Ilije M. Kolarca, u Beogradu. Ove godine je tema konferencije bila: “Putevi i izazovi digitalne transformacije”. Na konferenciji je istaknuto da ICT predstavljaju osnovu digitalne revolucije koja danas profiliše rad savremenih kompanija i funkcionisanje globalnog svetskog tržišta. Glavne tehnološke promene se ogledaju u pomeranju fokusa sa industrijskog i tradicionalnog ka digitalnom pristupu u poslovanju. Kreiranje digitalne ekonomije zasnovane na znanju i brojne tehnološke inovacije posebno su vezane za drugi talas disraptivnih digitalnih tehnologija koji obuhvataju mobilne komunikacije, društvene medije,…\nKomentari i mišljenja Video SR\nаприл 10, 2019 април 10, 2019 Nina Kovačević\nU današnja turbulentna vremena, kada je sve intenzivnija evolucija konzumenata turizma kojima je digitalno primarno i koji očekuju da kroz digitalnu sferu dobiju adekvatnu percepciju sveta koji ih okružuje, od izuzetnog je značaja da oni akteri u turističkoj industriji koji nude različite usluge počnu da razmišljaju u pravcu transfomacije svog poslovanja sa ciljem da plasiranjem ponude i komunikacijom sa “digitalnim nomadima” kroz netradicionalne kanale unesu nove vrednosti na tržište turizma kao tradicionalne delatnosti. O tome koliko su nam u stvari podaci kao pogonsko gorivo neophodni u poslovanju i na koje se…\nновембар 30, 2018 децембар 2, 2018 Nina Kovačević\nVladimir Knežević, Country Managing Director za Srbiju i Crnu Goru kompanije Oracle, nije nepoznat domaćoj IT javnosti. Od kada je u junu prošle godine preuzeo kormilo lokalne kancelarije, Oracle je realizovao niz značajnih projekata, od kojih se svakako izdvaja zajednički projekat sa Vladom Republike Srbije – Državni Oracle Cloud, najsavremeniji IT sistem koji predstavlja modernu i sigurnu platformu za razvoj državne uprave kao efikasnog servisa građana i privrede. Državni ugovor koji je, posredstvom Oracleovih sertifikovanih partnera, potpisan sa Kancelarijom za informacione tehnologije i elektronsku upravu Vlade Republike Srbije podrazumeva nabavku hardvera…\nновембар 12, 2018 новембар 12, 2018 Nina Kovačević\nIBM konferencija THINK South East Europe, jedno od glavnih IBM-ovih dešavanja koje na jednom mestu okuplja C-level rukovodioce iz različitih industrija iz cele jugoistočne Evrope, održana je 6. i 7. novembra 2018. na Bledu. Piše: Vesna Kovačević U prepunim konferencijskim salama hotela „Rikli Balance“, u četiri paralelne sesije, zainteresovani su imali priliku da sagledaju novi svet poslovanja u svetlu primene veštačke inteligencije, podataka i clouda, izgradnje moderne infrastrukture i odbrane od pretnji i napada. Konferenciju je otvorio Michael Paier (Mikael Pajer), generalni menadžer IBM-a za jugoistočnu Evropu. Polazeći od pretpostavke…\nU svetu domena\nоктобар 23, 2018 октобар 23, 2018 Nina Kovačević\nO značaju domena za svaku kompaniju i pojedinca kada je reč o savremenom poslovanju. O njegovoj potpunoj kontroli neophodnoj za prisustvo na internetu, zabludama o važnosti društvenih mreža, kao i o bezbednosti domena, govori rukovodilac marketinga i komunikacija u RNIDS-u, Predrag Milićević. Razgovarao: Zoran Kovačević Izvor: Internet ogledalo\nоктобар 11, 2018 октобар 11, 2018 Nina Kovačević\nNajveći godišnji događaj kompanije Sophos – Sophos Partner Roadshow nastavio je svoju ovogodišnju “turneju” skupom održanim u Zagrebu 4. oktobra. Događaj namenjen partnerima ove renomirane kompanije, ali i onima koji žele to da postanu, bio je prilika za prisutne da jasnije sagledaju budućnost sajber bezbednosti, kao i da od međunarodnih i lokalnih stručnjaka nauče kako najbolje da zaštitite svoje klijente, ali i unapređuju vlastito poslovanje. Kroz sadržajna predavanja članova Sophos tima, koje je na početku dešavanja predstavio Nebojša Stankić, Sophosov Senior Channel Account Executive za jugoistočnu Evropu, moglo se saznati…\nDogađaji Vesti Video SR\nоктобар 1, 2018 октобар 1, 2018 Nina Kovačević\nU organizaciji kompanije Oracle Srbija i Crna Gora, u hotelu „Metropol“ u Beogradu, 25. septembra 2018. održana je konferencija Oracle IMPACT Day, u okviru koje je, kao centralna tema, predstavljanjen zajednički projekat Vlade Republike Srbije i Oracla – Državni Oracle Cloud, moderna i sigurna platforma elektronske uprave za pružanje efikasnih usluga građanima, privredi i državi i zaštitu privatnosti podataka. Naime, Kancelarija za informacione tehnologije i elektronsku upravu Vlade Republike Srbije i kompanija Oracle, posredstvom sertifikovanih partnera, potpisali su državni ugovor o nabavci hardvera i licenci koji će državnoj upravi omogućiti objedinjavanje, centralizaciju…


B92 - Izbori 2012 - "I dalje neizvesna vlada DS-SPS"\nčetvrtak 31.05.2012 | 18:59\nOna je negirala da je izaslanik EU Miroslav Lajčak nedavno u Beogradu, u razgovoru kome je i ona prisustvovala, izneo zahteve koji su za Srbiju neprihvatljivi, a tiču se Kosova i Metohije.\n"Ako SPS kaže ne MMF -u, a DS kaže ono što i mi smatramo - da je MMF jedini koji daje ispravne podatke o ekonomskoj situaciji u Srbiji, koja je verovatnoća da će oni formirati većinu sa LDP -om, koji je za Dačića neprihvatljiv ili sa URS-om za koji demokrate kažu da nije prihvatljiv?", navela je Tabaković gostujući na RTV Vojvodina.\nOna je dodala da kada je reč o formiranju vlade daje šansu i SNS koja, kako je rekla, "strpljivo čeka", ne otežavajući dogovore onima koji su, prejudicirajućui rezultate drugog kruga predsedničkih izbora, saopštili da imaju većinu.\n"Čekamo da oni koji su rekli da imaju većinu u razumnom roku izađu sa uverljivim dokazima za to", kazala je Tabaković i dodala da i naprednjaci vode razgovore "ali da to ne čine na TV i u izjavama, već nekim drugačijim kanalima".\nOna je istakla da se predsednik Srbije Tomislav Nikolić ponaša kao predsednik svih građana i da stranka koju je do juče vodio neće biti prevremeno upoznata sa njegovim potezima niti favorizovana u bilo kom smislu.\nTabaković je rekla i da Savet za nacionalnu bezbednost, u kome treba zajedno da sede i predsednik države i premijer, i pojedini članovi vlade, kada je reč o Nikoliću neće biti "kamen spoticanja".\nNikolić, kako je istakla, ni u jednom trenutku nije doveo u pitanje pomirljiv i tolerantan ton i potrebu da svi zajedno rade na tome da Srbije bude bolje mesto za život.\nGovoreći o navodnoj izbornoj krađi, Tabaković je poručila da se preko toga ne sme preći, da je SNS podnela prijavu, ali da život ne sme da stane zbog istraživanja navoda o krađi.\nOsvrnuvši se na posetu Lajčaka Srbiji Tabaković je negirala da je on u razgovoru sa Nikolićem, kojem je i ona prisustvovala, izneo zahteve koji za Srbiju neprihvatljivi, a tiču se Kosova i Metohije.\n"Nije izneo ni jedan neprihvatljiv zahtev. Rekao je da treba nastaviti pregovore", navela je potpredsednica SNS.